text:
Huye: Hari imishinga komite icyuye igihe yifuza kuzakomerezwaho n’abazabasimbura
Nyuma y’uko tariki 28/1 komite nyobozi y’Akarere ka Huye yarekuye ubuyobozi, abari bayigize badutangarije kigalitoday bimwe mu bikorwa bifuza ko abazabasimbura bazakomeza.
Eugène Kayiranga Muzuka wari umuyobozi w’Akarere, yavuze ko hari byinshi bishimira ko bagezeho, bigaragarira cyane mu myanya aka karere kagiye kagira mu guhigura imihigo: bagitangira babaye aba 22 basoje ari aba mbere.
Ngo bakomeza kuyobora cyangwa batakomeza, kuko bo barangije manda imwe, abazabasimbura nibakenera inama bazazibagira. Kandi ati “igice cyagenewe inganda dusoje kirimo inganda nkeya. Yego ntitwavuga ko byatinze kuko n’ibyangombwa byose bitarageramo, ariko twifuza ko hagera inganda nyinshi.â€
Imiturire yo mu cyaro na yo ngo ikwiye kuzitabwaho kurushaho. Ati “icyaro cyacu ntabwo twavuga ko abaturage bose bageze mu midugudu. 10% basigaye na bo bakwiye kujyamo kugira ngo bahinge ubutaka bwegeranye.â€
Komite Nyobozi icyuye igihe yanafunze inzu z’ubucuruzi z’ahitwa mu Cyarabu kugira ngo hubakwe amazu y’amagorofa, ariko isize hatarubakwa. Muzuka ati “Mu gihe kitarubakwa hari andi mazu y’ubucuruzi yabaye yifashishwa, ariko gahunda yo kucyubaka irahariâ€.
Mu bukungu, Cyprien Mutwarasibo avuga ko batunganyije ibishanga byinshi kugira ngo bihingwemo umuceri, kandi bari batararangiza. Bari banatangiye gukora ku buryo umusaruro wiyongera ku buso.
Ati “twari tugeze kuri toni enye kuri hegitari, tugamije kuzageza kuri zirindwi. Abazadusimbura bazakomeze kubyaza umusaruro ibishanga, kuko byafasha mu kugaburira umujyi wa Huye.â€
I Huye hanatangijwe gahunda yo kongera ubuso buhinzeho ikawa, inahingwa ku bwinshi. Ngo hari hagezweho kongera umusaruro ku giti.
Naho mu rwego rw’imibereho myiza, Christine Niwemugeni avuga ko bafashije abanyehuye kwikura mu bukene bukabije, bakaba bari batangiye kubaganisha ku kwigira.
Ati “abantu twari tumaze kubabona mu byiciro binyuranye, buri wese n’uko akwiriye gufashwa. Intambwe yari ikurikiyeho ni uguharanira ngo bafashwe ariko bigire aho birangirira. Tutabikoze gutyo twaba duhemukira abo dufasha kuko bazahera kuri rwa rwego rwo gutega amaboko, kandi ntabwo bikwiriye Umunyarwanda.â€


c: text/html

text:
Ubushakashatsi buvuga cyane ku mateka y’umwami Kigeli IV Rwabugili, umwe mu bami bavugwaho ibikorwa bitandukanye mu mateka y’igihugu cy’u Rwanda wazengereje amahanga kakahava ! Buvuga amabyiruka ye, bwerekana amatwara yo gukunda intambara yanaranze uyu mwami mu bwana bwe.Ubushakashatsi buri iyi nyandiko ,ni ubugaragza urupfu rw’Umugabekazi Murorunkwere Nyina wa Rwabugili. Ikigamijwe muri ibi byose ni ukureba mu by’ukuri imvano y’intambara yo ku Rucunshu yakurikiye itanga ry’uyu mwami.
Twahisemo kureba imishyingirirwe y’uyu mwami na cyane ko imwe mu ntandaro y’intambara yo ku Rucunshu ishingiye ku iyimikwa ry’umwami Mibambwe Rutalindwa n’umugabekazi w’umutsindirano Nyiramibambwe Kanjogera.
Kigeli wa IV Rwabugili yarongoye umugore wa mbere ariwe Nyiraburunga nyina wa Rutalindwa, Baryinyonza na Karara.Yamurongoye ageze mu kigero cy’imyaka nka 20, nyuma y’irimburwa rya Rugereka n’Abagereka(abega bakomoka kuri Rugereka rwa Byavu).
Rugereka uyu yari murumuna wa Nyarwaya Urutesi watwaraga imvejuru n’impamakwica (yose yari imitwe y’ingabo) akaba yari umutoni wa Nyiramavugo ndetse n’umukwe w’i bwami. Yahitanywe n’umwami Mutara Rwogera, se wa Kigeli IV Rwabugili, amuziza agasuzuguro k’akizerabuhake ngo yari asigaranye, maze ibye bigabana mwene nyina Rugereka.
Mu itanga rya Rwogera havuzwe ko arozwe indwara y’ igituntu, maze hatungwa agatoki Rugereka kuba nyirabayazana w’urwo rupfu ngo agamije guhorera umuvandimwe we Nyarwaya Urutesi. Ibyo byatumye Nyirakigeli Murorunkwere wari wimanye n’umuhungu we Kigeli IV Rwabugili batera Rugereka n’ingabo ze bakabarimburira ku Rwesero rwa Nyanza( i Nyabisinduku ku gasozi kahoze kubatseho urukiko).
Benshi mu bagore Rwabugili yarongoye usanga ari abakonokazi. Ibi byatera umuntu kwibaza impamvu yateye uyu mwami kwibanda mu bwoko bumwe kandi ataribwo bwonyine bw’ibibanda(ubwoko bwabyaraga abagabekazi). Ibi byose ngo byari imigambi y’umugabekazi Nyirakigeli Murorunkwere nyina wa Rwabugili.
Nyirakigeri Murorunkwere wari umukonokazi yashakaga gushyingira umuhungu we abakonokazi kugira ngo ubwoko bw’abakonokazi bazahame ku bugabekazi igihe kirekire. Uwabimburiye abandi kugera ku gisasiro cy’umwami ni mubyara wa Rwabugili, Nyiraburunga akaba nyina wa Mibambwe Rutalindwa.Uyu yamwambuye Gacinya ka Rwabika wari waramurongoye mbere ndetse anatahana i bwami abana yabyaranye na Gacinya. Ibi bituma benshi banahamya ko Rutalindwa atari uwa Rwabugili.
Mu bandi yarongoye twavuga nka Nyiramparaye murumuna wa Nyiraburunga, nawe yambuye Ruhanga rwa Muvubyi. Nyuma yarongoye n’abandi bakonokazi nka Nyiramarora,Kagoyire n’abandi.
Imigambi ya Murorunkwere yaramupfubanye
Nyirakigeri Murorunkwere washakaga ko abakonokazi baregama ku ngoma yaje guhura n’amakozere ndetse anabigwamo. Ibi ngo byaturutse kuri Nkoronko wahoze ari umugabo we mbere y’uko Mutara Rwogera amusumbakaza (gusumbakaza=kurongora umugore wigeze umugabo).
Mbere y’igitero cya Mirama cyagabwe na Rwabugili agamije kunyaga inka z’abanyankole, bamwe mu bahima bigiriye inama yo kuyoboka umwami w’u Rwanda batinya icyo gitero cyariho gihwihwiswa.
Urugero ni umuhima Gasilibobo na bamwe muri bene wabo barabukiye Rwabugili inka z’inzirungu mirongo itatu ngo azabarengere igihe cy’igitero.
Benshi mu b’i bwami bifuje kugabana izo nka kuko ngo zari nziza cyane. Nkoronko nawe yari muri abo nyamara ntiyazihabwa, kuko zagabanye Seruteganya rwa Kivura azihawe na Murorunkwere wari waramutonesheje. Ibyo byatumye Nkoronko yanga Seruteganya maze asigara ashaka icyamukoraho n’ubwo atariwe watumye ataziturirwa (ataragizwa izo nka).
Nkoronko yahimbiye ikinyoma Seruteganya agira ngo amwicishe maze akwiza hose ko uyu mugabo asambana n’umugabekazi Murorunkwere. Ibi Nkoronko yabifashijwemo n’abagore ba Rwabugili na basaza babo.Nyamara ntibibutse ko mukuvumbika Seruteganya mu muriro n’umugabekazi yabigenderamo.Gusa icyo kinyoma umwami Kigeli wa IV Rwabugili wakundaga nyina cyane yabanje kucyirengagiza.
Abarezi ba Seruteganya ntibacitse intege kuko bahise bashaka ikintu cyatuma Rwabugili amutanga byanze bikunze. Nta kindi cyari gisigaye uretse gukwiza ikindi kinyoma ko umugabekazi Murorunkwere atwite inda ya Seruteganya.
Iyo inzoka yizingiye ku gisabo bigenda bite?
Iri ni ihurizo Rwabugili yaburiye igisubizo akimara kubwirwa ko nyina Murorunkwere yaba atwite indaro ya Seruteganya.Ubwo yibazaga niba azatanga Seruteganya (inzoka) agasiga nyina(igisabo) cyangwa azabanyonga bose. Mu gushaka igisubizo cy’iki kibazo yitabaje abasheshe akanguhe barimo Remera, Rutuganshuro na Rwakagara.
Babiri ba mbere bahisemo kwica iyo nyamaswa n’igisabo kikameneka naho undi avuga ko wayikanga ikavaho maze ukayica utamennye igisabo yari yizingiyeho.
Rwabugili yatumye abajya kumusuzumira koko niba nyina atwite.Umutware wabo yabaye Nkoronko. Uyu ngo yagombaga kumusaba kwiyambura maze agasuzuma ko atwite. Rwabugili yamushinze ibi kuko ari we washoboraga kureba ubwambure bw’umugabekazi na cyane ko yari yarigeze kuba umugore we, mbere y’uko asumbakazwa na Mutara Rwogera. Rwabugili ntiyari azi ko icyo kinyoma gituruka kuri Nkoronko. Birumvikana ko Nkoronko nta kindi yari gukora atari ugusoza umugambi we ashimangira ko Murorunkwere atwite!
Rwabugili yasabye ko nibasanga inkuru ari impamo bazaboha Seruteganya n’abe ariko bakirinda imirwano kugira ngo Murorunkwere atabigwamo.Iryo tegeko ntiryakurikijwe kuko abari bateye kwa Seruteganya bahisemo kurwana nawe ngo agwe mu rugamba, bityo Murorunkwere ntazamenye uwamwishe.Batinyaga ko yakwihorera aramutse amenye uwishe umugaragu we Seruteganya.
Urugamba rwo gufata Seruteganya ntirwahiriye Nkoronko kuko mu gihe yashakaga gufata mpiri Murorunkwere, yohereje abagabo batatu bo kumuzana maze abari barinze Murorunkwere bakabica ndetse bakica n’umugabekazi, hanyuma nabo bakitwikira mu nzu.
Urupfu rwa Murorunkwere rwababaje Rwabugili ku buryo ngo yamaze igihe yigunze kugeza ubwo Rwingondo wari umuja wa Nyirakigeri Murorunkwere ameneye ibanga Rwabugili ko nyina atari atwite. Rwabugili nawe ubwe yohereje abagore b’abiringirwa bo gusuzuma umurambo wa Murorunkwere basanga cyari ikinyoma cyambaye ubusa.
Ibi byatumye Rwabugili abona ko nyina arenganye ndetse ko na Seruteganya yari umwere. Byatumye kandi abona ko abo bari kumwe mu buyobozi ndetse na bamwe mu bakoye ari abanzi be maze yiyemeza guhorera nyina.
Yatangiye iperereza ku bagize uruhare muri ibi byose maze atangira kwica uwo ariwe wese mu bahamije ikinyoma cyatwaye ubuzima bwa nyina kugeza kuri nyirukugihimba ariwe Nkoronko.
Ni muri iyo nkubiri yo guhorera Murorunkwere abagore batatu ba Rwabugili batanzwe bakicwa barimo na Nyiraburunga nyina wa Rutalindwa, maze mu iyimikwa rye akimana n’umugabekazi utari nyina. Uwo nta wundi ni umwegakazi Nyiramibambwe Kanjogera.

robotstxt: allowed

filter: keep


text:
Magdalen Rees yari atwite inda y’ibyumweru 35 y’umwana we wa mbere ubwo yagiraga uburibwe bukomeye ku nda.
Inkuru y’ikinyamakuru The Daily Mail cyo mu Bwongereza, iravuga ko Rees yagize ati, " byasaga n’ibiri kure munsi y’uruhu. Nubwo byabanje kuba byoroshye, byaje gukomera ku buryo n’iyo umuntu yakwishima ate ntiyumvaga bihagije”.
Magdalen yabibwiye umubyaza mu cyumweru cyakurikiyeho, amubwira ko ari ukubera ko uruhu rw’inda rugenda rureguka. Yamubwiye ko akoresha ikintu gikonje.
Umubyaza yamubwiye ko kuribwa buhoro bidakwiye gutera umuntu ikibazo, ko akenshi biterwa n’amaraso yiyongera ahantu ku mubiri cyangwa se uruhu rwiregura.
Magadalen yagize ati, "byasaga n’aho bikomeye kurushaho, ariko umubyaza yasaga n’aho yiyizeye, byatumye ntagumya kubitekerezaho”.
Nyuma y’ibyumweru 3 haje amazi ava muri nyababyeyi. Yagiye ku ivuriro, umubyaza aramusuzuma yumviriza ko umutima w’umwana mu nda urimo gutera.
Magdalen agira ati, "ntacyo avuze, yavuye mu cyumba. nyuma y’iminota 2 cyangwa 3 yagarutse ari hamwe na dogiteri. Bombi bari bafite ibitekerezo bikomeye bituma ntangira kugira impungenge. Dogiteri yaragerageje biranga, kumva umutima w’umwana ko utera. Nibwiye ko abana banyeganyega bakajya mu mwanya udasanzwe bityo igihe cyose umuntu yakumva pi, pi, pi”.
Ibyo ntibyabaye kuko umwana wa magdalen yari yapfuye.
Nyuma y’imyaka itatu, Magdalen yaratwite.
Yaje kugira ikibazo cyo kuribwa nka mbere. Ariko noneho byakwiraga no mu maboko, mu maguru, no mu mugongo.
Mwene nyina yari amaze igihe gito abyaye akaba yaragize icyo kibazo. Ngo yapimwe ko afite icyitwa "intrahepatic cholestasis of pregnancy(ICP) - ikibazo mu mwijima abaganga bavuze ko cyakwica umwana kitavuwe.
ICP ngo n’indwara y’umwijima igirwa n’abagore batwite. Ifata abagore bagera ku 5,000 buri mwaka mu Bwongereza. Iterwa na acide (indurwe) iba iri hejuru.
Iyi ndwara irangwa no kwishima bidasobanutse. Abagore bashobora kubona inkari zabo zijimye bakumva muri rusange batameze neza barushye. Iyi ndwara ishobora kubaho mu byumweru 6 nubwo ikunze kubaho mu gihe cya nyuma cyo gutwita. Indurwe iba uburozi iyo ibaye nyinshi. Inyigo ku nyamanswa igaragaza ko iyo ibaye nyinshi ishobora kugira icyo itwara umutima w’umwana mu nda.
Catherine Williamson, umuganga w’abana akaba na porofeseri w’ubuzima bw’umgore, avuga ko bikekwa ko gutwita bituma umwijima utagira ubushobozi bwo kohereza ibintu bimwe harimo indurwe, yuzura mu maraso igatuma udutsi (nerves) turi munsi y’uruhu dutuma umuntu yishima.
Uyu mwaka, inyigo yakozwe na Profeseri Williamson wo mu ishuri ryitwa " Imperial College London” yasanze ICP ikabije ituma umwana mu nda apfa. Byikuba inshuro 9 ku mugore utwite bisanzwe.
Kuba Magdalen yari azi ikibazo icyo ari cyo, yagize ubwoba cyane ko yabura umwana we. Yagize ati ” nahise mbwira umuganga wanjye w’abana, bahita bapima amaraso”. Mu minsi mike, indurwe ya Magdalen yarazamutse iva ku gipimo cya 14 igera ku cya 72.
Yahawe umuti witwa "ursodeoxycholic acid” - indurwe isimbura iyica mu maraso, bigatuma kuribwa bihagarara bikanarinda umwana.
Jenny Chambers, watangiye umuryango utabara imbabare witwa ICP Support, avuga ko nubwo Magdalen yaribwaga ku nda, kuribwa biturutse kuri ICP ngo bikunda kuba munsi y’ibirenge no mu biganza. Ibi ngo bishobora gutera urujijo.
Kugeza ubu ikibababaje nuko amavuriro atandukanye afata umakuru kuri ICP ku buryo butandukanye bigatuma abagore bagumya kubura abana babo.
Kuribwa ku ruhu ku mugore utwite bisobanura iki?
Magdalen Rees yari atwite inda y’ibyumweru 35 y’umwana we wa mbere ubwo yagiraga uburibwe bukomeye ku nda.


text:
Hatana maze ukore kuri Yesu urabona igitangaza.
Yumvise ibya Yesu araza aca mu Bantu, amuturuka inyuma akora ku mwenda we, kuko yari yibwiye ati “Ninkora ku myenda ye gusa ndakira”. Uwo mwanya isoko y’amaraso irakama, amenya mu mubiri we ko akize cya cyago. Yesu nawe yiyumvamo ko ubushobozi bumugabanutsemo, ahindukira abyigana abaza abantu ati “ninde ukoze umwenda wanjye” (Mariko 5:27-30).
Nk’uko bisanze abantu ntago abantu bajya bahuza kubaho mu buzima bacamo, kuri wowe byashoboka ko ubwo wanyuzemo wahiriwe, ukiberaho mu mahoro, mu mutekano n’ibindi byiza, ndagirango nkubwire ko uwo ari umugisha kandi ni ukuri jya ubishimira Imana, ariko kandi ndavugana nawe muntu umaze igihe ubabazwa n’umubiri, intambara zitari zimwe, ubukene bukugeze habi, urasenga ariko urabona udasubizwa, bamwe bamaze kukwita amazina atandukanye, ndetse bavuga ko uzira ibintu bitandukanye, nyamara wowe ntacyo wishinja, ariko nshuti ndakubwira ko hari ibyiringiro ku mana kandi ko imbaraga zayo ntaho zagiye, wicika intege, tera intambwe ongera uzamure Kwizera, tesha agaciro ako gahinda n’umubabaro byakumazemo imbaraga rwana kigabo ukore kuri Yesu urabona igitangaza.
Bibiliya yatubwiye inkuru z’umubyeyi wari mu mugongo cyangwa se wari ufite imihango idahagarara, wari ubimaranye imyaka cumi n’ibiri,ababara bikomeye,ahorana agahinda, ntacyo atari yarakoze ngo yivuze, ariko abaganga bari barananiwe, ubutunzi bwe bwarahashiriye ngo arebe ko yakira nyamara arushaho kurwara, biboneka ko n’umuryango we ntacyo utari warakoze, ahari nta muntu utari uzi ibye mubamubaga hafi ariko birananirana, yari ategereje kwipfira kuko bigaragara ko ntacyo yari ashoboye atakoze, maze ku munsi wo gutabarwaho ngo yumva inkuru za Yesu, yumva uko akora imirimo itangaje, ndetse amenye ko ari hafi ye aho ngaho, maze ako kanya kwizera kwe kurazamuka, yumva muriwe agize imbaraga zidasanzwe, yiyibagiza imyaka yose uburwayi bwe bwananiranyemo,atesha agaciro amajwi amubwira ko atazakira, maze arahaguruka, araza aca mubantu, Yegera Yesu yizeye amuturuka inyuma amukora ku mwenda we, ako kanya ya soko y’amaraso irakama, yumva abaye muzima arakira Imana Ishimwe.
Ntibisanzwe ko ibintu byangijwe mu myaka cumi n’ibiri wabisana mu munsi umwe gusa , kandi ntibyoroshye ko umurwayi umaze umwaka arwaye wamwondora isaha imwe ariko kuri Yesu ntakidashoboka, aho Yesu ageze ubuzima burahinduka, Ntago imbaraga za Yesu zinanizwa n’imyaka umaranye ikigeragezo, kuko muri we arashoboye, yiteguye guhindura amateka yawe yahindanijwe n’intambara zitari zimwe, kandi reka tumwizere niwe watubwiye ngo “mwese abarushye n’abaremereye muze munsange ndabaruhura Matayo 11:28”, uyu munsi arabizi ko urushye, unaniwe, ndetse gusenga kwawe kwamugezeho, none nshuti nyemerera uzamure Kwizera, sunika icyo gitare cyo kwiheba kikubuza kumwegera, tesha agaciro amajwi ya satani akubwira ko byarangiye utagitabawe, maze wongere utambuke mu kwizera, ukore kuri Yesu urabona igitangaza.


text:
Ubuki burya buvura indwara nyinshi kandi zitandukanye
Ubuki kuva kera bwagiye bukoreshwa mu kuvura indwara zitandukanye. Hano tugiye kureba zimwe mu ndwara zivurwa na bwo cg zirindwa na bwo.
1. Ubuki bukoreshwa mu kuvura ubugendakanwa. Ubusiga mu kanwa ku rurimi rw’uburwaye, 2 ku munsi.
2. Ku bagabo iyo unywa ibiyiko binini 3 ku munsi byibuza bigufasha gutinda kurangiza mu gihe cy’imibonano kandi binafasha igitsina gufata umurego.
3. Iyo buvanzwe n’amavuta yo kwisiga bituma ugira uruhu rwiza
4. Bushyirwa ku bikomere n’ubushye bigatuma igisebe cyuma vuba.
5. Burwanya kanseri n’indwara z’umura
6. Bukoreshwa mu kuvura ikirungurira n’igifu kirimo ibisebe
7. Buvura indwara zo mu muyoboro w’inkari nko; kunyara ntizishire neza, kokera uri kunyara no kubyimba uruhago
8. Iyo unywa inzoga ukajya uvangamo n’ubuki bikurinda gusinda. Aha ntibivuze kunywa inturire cyangwa inkangaza. Nukunywa inzoga ukwayo nabwo ukwabwo.
9. Ku bakoresha imbaraga cyane nk’abantu basiganwa ubuki butuma udatakaza ingufu kuko burimo amasukari anyuranye kandi isukari yongera imbaraga.
10. Bukoreshwa mu kuvura mikorobi zitandukanye cyane cyane bagiteri.
11. Buvura inkorora, kubabara mu muhogo na asima bitewe na vitamin C ibamo
12. Buvura guhitwa no kuruka
13. Bufasha amaso kureba neza kuko bukize kuri vitamin A
Uko ubuki bukoreshwa
Ukoresha ikiyiko kinini cg 2 inshuro hagati ya 3 na 5 ku munsi. Ni ukuvuga byibuze 50g ariko nanone nturenze 150g ku munsi.
Ushobora kubukoresha bwonyine, kubuvanga n’amazi y’indimu, icyayi cya mukaru cg amazi y’akazuyazi.
Urabukoresha kugeza ukize neza kandi niyo utarwaye ukabukoresha bukurinda indwara zinyuranye.
Icyitonderwa
Ubuki ntibuhabwa umwana utarageza ku mwaka.
Umurwayi wa diyabete ntabwemerewe kuko bugira amasukari menshi anyuranye
Si byiza kubuvanga n’imbuto nka maracuja, amacunga cg ibinyomoro kuko bwangiza vitamin C ibamo. Iyo uri burye imbuto n’ubuki ushyiramo intera y’amasaha 2 byibura.
Iyo ubuvanze n’amazi yatuye bibugabanyiriza ubushobozi.
Twibutseko ari ubuki bw’umwimerere, si bwabundi buba bwanyuze mu nganda kuko buba buvanzwemo ibindi.
Sigasira amagara. “A chacun son miel” nkuko abafaransa bavuga!
Source:umuti


text:
VERSION 1
Ati azaganza ariko igitero azagaba hakurya y’amazi magari kizamusama[2]. NDABARASA wari umaze umwanya ajunjamye asa nawe n’urimo kubonekerwa asubiza NYIRABIYORO ati ntacyo RUTAMU[3] azaramira ingoma. NYIRABIYORO: Umunsi se RUTAMU yatsindiriwe kuri SINE[4] ikayitera umugeri igatora iyayo, bizagenda bite? NDABARASA: Yireke RUSINE[5] yonke. NYIRABIYORO: Uravuga se RUKARA mbona rurebera mw’ihembe?[6]
Umunsi yacumitanye na RUTAMU ko mbona azarutera amacumu akarutwikira mu nzu nk’umugome, rukota ku manywa rugakongoka ![7] NDABARASA: RUKARA nyirarwo azarusegasira. NYIRABIYORO: Urankangisha se RUKARA rutwariye urumoso rutsinze umusaya?
Ko mbona se ibigenzi bifite uruhu rutukura[8] nk’urw’impinjEse ko mbona ikinyamaswa gihetse ikindi giturutse mu MUBALI wa KABEJA azagitsindisha iki?[10] Ese iriya nyamaswa izatera umurizo I Karagwe undi ikawutera I Bunyabungo wowe urayibona?[11] Biriya bigenzi bifite uruhu nk’urw’impinja ko RUKARA abirebera mw’ihembe azabigamburuza bizagenda bite?
Ko mbona RUKARA rwonkereje nyina mu muraru, maze rukagwa igihugu igicuri?[12]
NDABARASA: RUKARA rw’amabuno[13] azime ingoma. NYIRABIYORO: Urankangisha RUKARA rw’incike[14] mbona ruzagenda hasi no hejuru rukagenda mu nda y’inzovu, harimo ibuye rivuza ubuhuha, narwo ruzagwa ishyanga hakagaruka umurambo?
NDABARASA: RUKARA rundi azaramire ingoma. NYIRABIYORO: Urankangisha RUKARA rw’igisage rutazambara ikamba rukaraza ariko ntirusamure, maze rukazagaruka mu Rwanda rushaje?[15] Dore nta kabuza u Rwanda ruzarara nze. Ndabona ba bagabo b’urutuku igihugu bakigabije umubambuzashakwe[16]. Ese zirajya he CYIMUMUGIZI, RWOGA, RWAMO na
KALINGA ![17] Dore umunsi imbwa zambaye ingoro, ingoma zivugira mu Marangara, ku munsi wa Ngirente, ababyeyi bazifuza kuba ingumba.[18] Ubwatsi bwo munsi y’inzira buzahura n’ubwo haruguru yayo maze arugenge NYANGUFI.[19] Ariko ariyimbire kuko amugenda runono RUKARA rw’igisunzu rugoreka amagambo[20]. RUKARA rw’igisunzu rwambaye utubuye tubengerana ku ntugu azirenza NYANGUFI, igihugu akigabire umugore[21].
Ndabona abasangirangendo baryana ijoro n’umunsi bamwe bashyirwa ku ngoyi[22], RUGANZU yambuka Akagera ashinga imiganda I Karagwe yunga ubumwe n’abavantara. Ariko RUKARA rw’igisunzu rugenda rutseta ikirenge[23] aririwe ntaraye.
Uru rugamba mbona ararurwana ahereye hehe?[24] Aragoreka amagambo ariko niyiyimbire ndabona aguye mu mibyuko igihugu gicura imiborogo,intore zigarura ituze, intebe ihabwa RUKIRIGITANGWE RWA MUDATINYA akarangwa n’uruziga mu mboni[25]. Ihumure riragaragara ariko ndabona bacuranwa, abana bose ntibahabwa ijambo.
Ndabona RWEGO RUKANGURA-SHYAMBA afite inkoni y’icyuma mu ntoki. Ndabona imandwa zisatira ku mulinzi zisakabaka. Ese ko ntabona uyoboye imihango umukuru ngombwa arava he? Ndabona RUKIRIGITANGWE RWA MUDATINYA ashinze icumu I Bunyabungo bavuga amacumu abakuru b’ingabo. Ndabona I Karagwe habaye ingaruzwamuheto abavuzi
b’amacumu barizihirwa. Ko mbona se u Rwanda rushubijwe bene rwo ariko umwezi
ntutambe? Ko mbona RUTUKU agaruye induru impundu zikabura?
Dore ubwatsi bwo mu nsi y’inzira bwongeye guhura n’ubwo haruguru yayo ariko ndabona RUGILI mu nda y’inyoni ahageze aramira ingoma bamuha ijambo atangariza bose ati u Rwanda ndarubogoye. Maze u Rwanda rutemba amata n’ubuki.
“Abafite amatwi nibumve ibigiye kuba ngo u Rwanda rugere ku mahoro asesuye.
Uliya RUGILI uzataha munda y'inyoni agatanga ihumure ninde?? "
Source: CANARD ENCHAINE No.43, page 5
--------------------------------------------------------------------------------
Ibisobanuro:
[1] RWAGITINYWA ni Kigeli IV Rwabugiri
[2] Kigeli IV Rwabugiri yakomerekeye bikomeye ku rugamba rwo kw’Idjwi I
Bunyabungo, hanyuma atanga ari mu rugo rwe rw’I Rubengera.
[3] RUTAMU ni Mibambwe Rutarindwa
[4] SINE ni umugabekazi Kanjogera. Rutarindwa yimitswe ari impfubyi atagira nyina.
Nta mwami rero wimaga atagira umugabekazi. Nuko bamutsindira kuri muka se Kanjogera nyina wa Musinga.
[5] RUSINE yaba ari Musinga umuhungu wa Kanjogera. Niwe Nyirabiyoro yita Rukara rurebera mw’ihembe.
[6] Kurebera mw’ihembe nuko Musinga yari afite amaso manini cyane, ku buryo wabonaga asa n’ureba imirari.
[7] Aha Nyirabiyoro arashaka kuvuga ibyo ku Rucunshu, aho ingabo za Musinga afanyije na Nyina Kanjogera na nyirarume Kabare, bateye umwami Rutarindwa iwe bakahatwika hagahinduka umuyonga.
[8] Aha arashaka kuvuga abazungu
[9] Amasuka ni imbunda.
[10] Aha Nyirabiyoro arashaka kuvuga abazungu ba mbere baje bahetswe n’indogobe, bagaturuka mu Mubali, mu burasirazuba bw’u Rwanda.
[11] Iyi nyamaswa ni umuhanda uva muri Tanzaniya ukagera I Bukavu wambukiranyije u Rwanda. Niwo agereranya n’inyamaswa y’imirizo ibiri, Ntabona neza umutwe n’umurizo
[12] Aha Nyirabiyoro aravuga ukuntu Abapadri bera muri 1931 bazacira Musinga I Kamembe, hanyuma akahava ajya I Moba muri Kongo aho yaguye.
[13] RUKARA rw’amabuno ni umwami Mutara Rudahigwa
[14] Rudahigwa yabaye incike kuko nta mwana yabyaye. Yabaye umwami wa mbere w’u Rwanda wagendeye “mu nda y’inzovu” (mu ndege) ajya I Bulayi muri 1949 no muri 1958.Ibuye rivuza ubuhuha ni moteri yayo. Hanyuma kuwa 25 Nyakanga 1959, Rudahigwa yaguye I Bujumbura hagaruka umurambo
[15] Uyu Rukara rw’igisage ruzagaruka mu Rwanda rushaje ni Kigeli V Ndahindurwa.
[16] Nyirabiyoro aravuga ukuntu abazungu bazagabira igihugu umuhutu.
[17] Aya ni amazina y’ingoma z’ibwami.
[18] Aha Nyirabiyoro araragura iby’intambara ya 1959-1961 bise Muyaga, yarangiye Kayibanda ahabwa ubutegetsi Kubera amagorwa y’ubwicanyi, inzara, kubura aho wihisha n’aho uhisha abana, ababyeyi bifuzaga kuba ingumba
[19] Amayira azasiba kubera intambara, hanyuma Kayibanda ategeke u Rwanda.
[20] Rukara rw’igisunzu ni Habyarimana. Kugoreka amagambo nuko avuga urukiga, avuga amagambo y’ikinyarwanda nabi
[21] Umugore wa Habyarimana, Agata Kanziga na basaza be nibo bicaga bagakiza muri iki gihugu.
[22] Aha Nyirabiyoro aravuga ubwumvikane buke bwavutse hagati y’abafatanyije na Habyarimana guhirika Kayibanda, maze bamwe muri bo bagafungwa
[23] Habyarimana yari afite igisunzu, kandi yari yaravunikiye mu myitozo ya gisirikare akiri muri Ecole d’Officiers, ku buryo yacumbagiraga gato. Waba utabizi ukaba utabibona kuko yashyiragamo ifiyeri
[24] Urugamba rwo kurwana na FPR Inkotanyi.
[25] Rukirigitangwe rwa Mudatinya ni Paul Kagame, imboni ku maso zimuranga ni amadarubindi yambara.
Uwatanze ibi bisobanuro ntabwo yakomeje ngo arangize ubanza ibikurikira ubutegetsi bwa Kagame atabyifuza.
VERSION II
Ubwatsi bwo mu nsi y'inzira buzahura n'ubwo haruguru, u Rwanda ruzahabwa Nyangufi,
Nyirabiyoro ati: "Rukara rw'Igisunzu ruzagwa mu mibyuko, igihugu gicure imiborogo. NYIRABIYORO yari umunyakaragwekazi, akaba n'umupfumu wari uzwi ho ubuhanga busesuye; Ku ngoma ya Kigeli IV Rwabugiri, wari warasimbuye Mutara II Rwogera, NYIRABIYORO yari afite imyaka 55, Icyo gihe (ahagana mu w'i1880), igihugu cyali gifite ibibazo ku nkiko, ikirwa cy'Ijwi cyarigometse gitegekwa n’uwitwa NKUNDIYE wa KABEGO.
Mu Ndorwa no mu Bunyabungo barigometse, imyaka itakera mu buryo bushimishije, u Rwanda
ubona rwugarijwe n'akaga. KIGELI IV RWABUGIRI atumiza NYIRABIYORO ngo ahanure insinzi y'ako kaga; Kubera ko RWABUGIRI yateguraga gutera Ijwi mu Ndorwa n'Ubunyabungo akahagarura, NYIRABIYORO amuragurira ko azabatsinda.
Amubwira n'amaza, amumenyesha ko ingoma izahinduka mu gihe kitari kure, abana be RUTARINDWA na MUSINGA bakayirwanira bigacika ku Rucunshu. Koko rero ahagana mu mpera z'umwaka w'1896 MIBAMBWE RUTARINDWA yimye ingoma (RWABUGIRI amaze gutanga) bamuha KANJOGERA (nyina wa YUHI MUSINGA) ho umugabekazi, bafata izina ry'ubutegetsi NYIRAMIBAMBWE. Yari afite basaza be KABARE na RUHINANKIKO, bagambiriye kwambura ingoma MIBAMBWE RUTARINDWA, bakayiha mwishywa wabo YUHI MUS INGA. Niko byagenze rero maze bafatanyije na mushiki wabo KANJOGERA, bararikoroza ku Rucunshu, bica RUTARINDWA, YUHI MUSINGA yima ingoma, nyina aba umugabekazi ku izina rya NYIRAYUHI.
NYIRABIYORO yaraguriye RWABUGILI kandi iby'umwaduko w'abazungu n'ibintu bizawukurikira: NYANGUFI uzambura ubutegetsi abanyiginya umunsi imbwa zambaye ingoro ingoma zikavugira mu Marangara. Aragura ko Nyangufi azicwa na RUKARA rw'igisunzu rugenda ruseta ikirenge, ruzateza u Rwanda akaga umunsi ruzagwa mu mibyuko, amaraso akameneka ari menshi. NYIRABIYORO abwira KIGELI ati: "Koko uli KIGELI kigera ikirenge mu cya RWOGERA". Uragura inkiko uganza u Mulera, uragaruza mu Bushubi no mu Bishugi, uragenga u Buhoma, mu Buberuka no mu Bwanacyambwe, urahaca ibiraro, Nyaruguru no mu Buganza bagatura amahoro, Urarwagura u Rwanda nyamara urakorera ubusa
RWABUGIRI, yireke Rusine yonke.. NYIRABIYORO Rusine rw'incike ruzima inka rutazibyarira ruzagenda hasi no hejuru, maze rukazagwa igihugu igicuri ? Dore bazaza abagabo b'urutuku rwera, bitwaje imyuko kandi bagenda bicaye. Bazakigabira umubambuzashakwe.. Zirajya hehe Cyimumugizi, Rwoga, Rwamo na Kalinga. Umunsi imbwa zambaye ingoro, ingoma zivugira mu Marangara, ku munsi wa Ngirente, ababyeyi bazifuza kuba ingumba, ubwatsi bwo mu nsi y'inzira buzahura n'ubwo haruguru. U Rwanda ruzahabwa Nyangufi.
Azamugenda runono Rukara rw 'igisunzu ruvuga rugoreka amagambo. Ruzamwirenza Rukara rwambaye utubuye ku ntugu, igihugu rukigabize umugore. Ariko urugo ruvuga umugore ruvuga umuhoro. Dore abasangirangendo bararyana ijoro n'umunsi. Bamwe bashyizwe ku ngoyi Ruganzu yambuka akagera, ashinga imiganda ishyanga, afatana urunana n'abavantara... Dore Rukara rw'igisunzu rugenda ruseta ikirenge aririwe ntaraye.
Uru rugamba mubona ararutsinda ate ? Inkiko zirugalijwe. Aragoreka amagambo ariko niyiyimbire. Dore bazamutsinda mu mibyuko igihugu gicure imiborogo. Intore zizagarura ituze intebe zizicazeho Rukirigitangwe rwa Mudatinya umugabo wambaye uruziga mu mboni. Ihumure riragaragara ariko se ko mbona bacuranwa abana bose ntibahabwe ijambo? Dore Rwego rukangura-shyamba azuye umugara.
Ese izi mandwa ko mbona zisatiye ku Mulînzi zisakabaka umukuru-ngombwa azayobora imihango ate ? Ndabona umugabo usheshe akanguhe uvuga isi igatigita ababyeyi bakamuha impundu. Dore yegereye ku mulinzi Ruterandongozi. Ashagawe n'abaturage ibihumbi n'ibihumbagiza. Ndabona Rutuku amusanga afashe uruboho mu ntoki, afashe ijambo ahumuliza abaturage, impundu zivuga urwanaga.
Indagu igeze aha Rwabugiri wali wicaye ku gisasiro igihe Nyirabiyoro yamuhanuriraga ibi byose. Yasabye ko yabanza akibambika, yaza kwibambura umunyakaragwekazi akagumya kumubwira ibisigaye, akamubwira n'intsinzi. Nyirabiyoro abanyagikari bamujyanye kumutegurira aho aryama, Umwe muri bo asubiye gufata amategeko ku mwami, asanga uyu ameze
nk'ubabaye kubera indagu Nyirabiyoro yari amaze kumugezaho. Uwo munyagikari asohoka atekereza ati uriya mugore usize arakaje umwami akoze ishyano, Amucumita ikimito mu rwano amwica atarangirije Kigeli indagu, ubucurabwenge bwari busigaye bubura butyo
INDAGU ZA MAGAYANE
INDAGU ZA MAGAYANE: MENYA AMATEKA NAHO IBIHE BIGEZE MURWANDA
Perefe Zigiranyirazo muramu wa Habyarimana akimara kumva ko nta kabuza Abatutsi bari hanze bazafata u Rwanda, nyuma ariko ngo bakazarwirukanwamo n’umuzungu warubahaye, Zigiranyirazo yatse intsinzi, Magayane ati kereka Habyarimana yeguye igihugu akagiha Abanyenduga kuko ni bo bazi amacenga y’Abatutsi, bityo mwebwe mukicara.
Zigiranyirazo yavuze ko bafunga Magayane, Magayane akigera mu buroko 1930 yabwiye uwamutekeraga ati: kuwa kane nzapfa maze kurya imboga, Niko byagenze Kuko yahawe imboga z’isogo yakundaga kuwa kane yitaba Imana. Yanabwiye n’uwo musirikare wamutekeraga ko azagwa mu maguru y’abagore, niko byagenze uwo musore yagiye gusambanya umugore w’undi mugabo, ategerwa ku irembo bamutsinda aho. Ibyo yahanuriye abandi ni ibi: yabwiye Ambasaderi Kagenza Alphonse muri Nzeri 1972 ko Kayibanda uzengurutse u Rwanda rwose ngo aribuka isabukuru y’imyaka 10 y’ubwigenge ko ariho asezera ku banyarwanda ko nta myaka itatu azamara ategeka, ko nategura n’imva ye itazaboneka.
Yabwiye Kanyarengwe Alexis ko azahunga akambuka Akagera, akagaruka arwana, akazitwa umutegetsi wa nyirarureshwa, akabona ibibi n’ibyiza, nyuma agapfa adahinwe azize indara-mabuno. Yavuze ko hari abazungu bagiye gufungirwa mu Ruhengeri, abandi b’abatasi bazabakurikira bakagwa kuri Muhungwe byarabaye, abacanshuro bashatse gufata Congo banyuze i Goma mu 1978. Surete ya Lizinde yari ikaze ibata muri yombi bafatirwa mu mahoteri ku Gisenyi, bafungiwe mu Ruhengeri, nyuma y’aho abandi bakoreye plan yo gufata u Rwanda na Congo byombi muri Parc y’ibirunga i Rwindi(Congo), baje mu Rwanda n’ibyuma kabuhariwe bifotora, indege ibagusha muri Komini Kanama(Bugoyi-Gisenyi) hafi ya Muhungwe.
Magayane yahamagariwe gukora animation bamamaza, banacengeza amatwara ya Muvoma, ati: uwabyiniye Nkubitoyimanzi Rudahigwa, na Bwenge nyakuri Kayibanda, ntiyabyinira Muvoma izanywe n’abungura bazubika u Rwanda. Burugumesitiri Kabalira yahise amufungira mu kasho amuziza gupfobya MRND AKANATUKA Perezida wayo ngo ni umwungura w’umushyushya. Nyuma y’icyumweru baramurekuye, Magayane abwira Kabalisa ati ati: kumfungira ubusa kwawe nawe uzafungirwa ahatava izuba. Bwarakeye basanga Kabalira yarariye imisanzu ya MRND, YAFUNGIWE MURI Prison Special mu Ruhengeri; Magayane yabwiye Theoneste Lizinde ati: Ugiye kuzafunganwa n’abantu bambaye utubuye tubengerana ku ntugu, mukazashyirwa aho wajyaga ufungira abandi. Bwarakeye Lizinde avumbura imashini yakoraga amafaranga, iyo mashini yari ihuriweho na Majyambere n’ibindi bikomerezwa. Lizinde agijeje I bukuru, bati uyu muntu azabwira abanyamahanga akari I Murore bati: tumwohereze Zimbabwe, navayo tuti yateguraga coup d’Etat, ahite afungwa. Yabwiye Lizinde ati ikimenyetso cy’ifungwa ryawe n’umwana uzabyarwa na Madame Habyarimana ari ikimara. Byarabaye uwo mwana avukira mu Bubiligi ari ikimara(baramuhishaga) nta cyumweru cyahise Lizinde atabwa muri yombi. Magayane ati Lizinde nafungurwa ,ingabo zizaturuka hanze, uzicarana nazo akanya gato, uzahunga zizagutsinda hanze. Magayane yabwiye Adjudant Chef wayoboraga Gereza ya Ruhengeri witwaga Sembagare ati: uri igikenya ntuzisazira. Bwarakeye ajya iwabo I Muramba-Gisenyi, inkuba itagira amazi iramwasa. Magayane yabwiye undi muyobozi w’iyo Gereza Adjudant cyarahani ati: uzicirwa muri iyi prison. Umwaga wawe uzashirira aha. Yabwiye abanyururu bagenzi be ati; iyi myenda mubona y’umukara twambaye izasimbuzwa ibara ribengerana(Rose) yarongeye ati: ibohozwa ry’iyi prison rizabanzirizwa no kuma kw’iki giti cy’ingazamarumbo mubona imbere ya Gereza, ati hano mu nzu indani hazinjira ihene izaherekeza abashyitsi, bwarakeye igiti kiriyumisha, naho ubwo Musenyeri Nsengiyumva yasuraga Gereza ya Ruhengeri, bibagiwe gukinga ihene irabinjirana, nijoro bumva iramena amasafuriya irya ubugali. Magayane ati: ngicyo ikimenyetso mwatashye, mais abazahungira Rwabeya muzashira. Abahungiye Rwabeya-Musanze bahuye n’abakodo ba Mukamira baje kubohoza Ruhengeri, babamenaho urusoro babita inyenzi kubera atahwemye kwikoma ingoma ya Kinani, byateye ubwoba abayobozi ba Gereza ya Ruhengeri, bahitamo kumushyikiriza ibiro by’iperereza ngo yisobanure. Yasabye ko Habyara n’ibyegera bye baza, maze ubuhanuzi bufatwa kuri za kasete buranandikwa.
Dore uko yavuze: wowe Habyarimana ndagukandagiye ugiye kugwa ku kibuga gikikijwe n’imfunzo kandi nupfa Kigali izuzuramo intumbi agahishyi. Ibimenyetso ni abazungu bazaza kugukanga nawe uzashyira mu bitugu byawe mu bushoroshori umugore w’umugambanyo, inyamaswa y’ihembe rimwe izaba ibiyogoza mu rukiga na Ndorwa, iyo nyamaswa izakwira u Rwanda imena amaraso menshi, izaguhitana nta kabuza, keretse weguye. Habyara ati shaka intsinzi: Magayane ati ntayo, ati ubutegetsi bwawe buzafatwa nabo bavantara, bazigera kino gihugu, nyuma bazakivanwamo nk’ubufindo. Magayane ati uzasimburwa na Rusukumo ruzamara amezi atatu, hakurikireho bihwahwa wok u ruzi rw’iwanyu, nyuma ye ngo hazategeka Rwabujindiri rurya ntiruhage; uwo Rwabujindiri azajegezwa ihembe inshuro enye, Ihirikwa rya Rwabujindiri rizagenda ritya; Magayane ati: azaraswa umwambi w’igishirira na bene nyina ari mu Bugesera nyuma hazameneka andi maraso menshi, noneho rutuku wamuhaye ubutegetsi ashyireho umusaza usheshe akanguhe uzaba ari inyuma y’igihugu azane Ihumure, acyure rukara rw’ibisage ruzabyinirwa bigatinda. Abantu bazaba baragiye ishyanga bose batahuke, habeho umunezero n’uburumbuke n’amahoro ya nyayo.
Uko bizamera ingoma ya Rwabujindiri igeze mu marembera: Hazabaho isubiranamo ry’abicaye ku ntebe. Hazabaho inzara, agahiri n’agahinda, no kwiyahura. Hazabaho urwikekwe yewe n’umwana azatinya se na nyina; hazabaho amalira yuzuye intango ku bari mu bihome, hazabaho ibisahira-nda birya akaribwa n’akataribwa bazakora ibishoboka byose ngo batsindure rwara rw’umugara rubundiye mu mashyamba, nyamara nabyutsa umugara igihugu kizabyara igihunyira. Bazafatanya n’amahanga, nyuma bibe zero, ahubwo intambara yongere itangire ikazahagarikwa na l’ONU ya gatatu. Magayane ati uwo rutuku uzaza agahagarara hagati y’abazaba barwana, niwe uzatoranya umutegetsi. Hazabaho inyoni z’uducurama zizarika mu biti by’abo biyicaje ku ntebe. Hazabaho ibika ry’isake isura urwimo ikigera ku mutambiko w’urusenge, hazabaho abandi bazahanura nkajye bakabizira: hazabaho ihene izabyara isekurume indwi zange konka. Umwami w’ishyamba azaza kwiba.
Mwibuke ko Magayane yavuze ati: nimubona Kigali yuzuye amase atewe n’imyigaragambyo y’inka. Muzamenyeko Kinani yahirimye, kuko amase azasimbuzwa intumbi z’abantu. Byarabaye mu kwa gatatu 1994 umugabo watswe igikingi yazanye inka ze kuri Rond-point Kigali inka zacunzwe n’aba GD Umujyi wabaye umunuko kubera amase. Nyuma y’ukwezi kumwe intumbi zasimbuye amase. Ikindi gikomeye yaravuze ati: Habyarima napfa, abantu bazahunga iki gihugu, ati ariko abazahungira mu majyarauguru y’uburengerazuba bazapfamo benshi. Koko abahungiye Goma, Mugunga, Kibumba, Katale, Kahindo basanze Dogiteri w'umututsi w'Umunyamurenge Ukomoka ku Kibuye wo mu bihugu byo hanze yakwije amarozi mu majyaruguru ya Kivu, bayasigaga ku gisheke, irindazi, umuneke, ikijumba, ikigeri, bashyize no mu bigage, inzagwa n’amasigara, imbaga yarahatikiye ngo ni kolera daaaaaaaaaa! Magayane yabisubiyemo inshuro eshatu ati: aba bavantara baturutse i Bugande Bazafata kino gihugu nta kabuza, ati: ariko bararye bari menge kuko bazakibavanamo kandi nabi. Ababizi bemeza ko abo mu kazu ka FPR imitungo yabo yambukijwe kera ikaba iri muri Eritereya, Etiyopiya, Afurika y’epfo, I Burayi na Amerika, mbese barasahura nk’aho nta mizero bafitiye u Rwanda. Ubu buhanuzi mbukesha umwe mu bakozi b’ibiro by’iperereza bo hambere mu mwaka w’1978 uwandikiraga Kinani ibivuzwe na Magayane. Ukunyunganira kwanyu bizadushimisha. Ntabwoba Gregoire. Cyangwa se niba ufite ibindi watumenyesha wa kwandikira iyi website kuli cyanyurwa@gmail.com
INDAGU ZA MAMA DOMITILLA WUMUNYAMURENGE NAWE YAHANURIYE KAGAME NABANYARWANDA
Maman Domitilla: Maman Domitilla nawe, ukomoka i Murenge ho muri Zaire mu buhamya bwe, akimara gupfa akajyanwa mu ijuru, akaza kuzuka, akagaruka nyuma y’iminsi 4, yazanye ubutumwa bugaragara, kandi bwo kwitonderwa. Mu gice cya nyuma mu buhamya bwe aragira ati:
- Ibi mvuga nibyo nabwiwe ndi mu ijuru, nasabwe kutagira icyo nongeraho; nicyo nkuramo, kandi ko ngomba kubibwira abantu bose, bagahinduka inzira zikigendwa.
- Aho avuga ngo"anti-christ"ni umwe mu bategetsi Urwanda rufite,ukomeye cyane; utavuguruzwa ,bita Afandi Pc; nkurikije uko uyu mugabo twaganiriye yabinsobanuriye. Yemeza ko Anti-christ ari umuntu tubana. Inyamaswa iri ku gise avuga, ikanatera imbabazi ni ugutabariza abana b’abanyarwanda, aho bababwira ko bafite intsyo zizatsya amasaka bejeje, kandi ko azaborohereza guhunga, bakwanga akabamenesha cg se akabatoneka.
- Avuga ko anti-Christ ahabwa ububashya n;abantu bari kuri iyi si(aha yansobanuriye ko ari COMMUNAUTE INTRANTIONALE imutera inkunga, cyane cyane igihe yafashye bamwe ikabazirika amaboko, abandi ikabaha ibirwanishyo;abandi ni nka ba Museveni bamushyigikiye kimwe nabo bise ibyitso bamukorera, ariko ingaruka zabo bose ntizatinze kugaragara)
- Aravuga ko iyo nzoka isa namwe mwese,ikaba ifite amayeri menshyi(guhimbira inzira-karengane amakosa batigeze bakora, kandi amahanga yose akabyemera;akanakingira ikibaba abagizi ba nabi ngo batazajya kuburanishwa muri TIPR)
- Aho avuga ngo "Langi tatu": -Umweru: Uwo muntu azababeshya ngo azanye amahoro; ahagritse ubwicanyi, itsembatsemba n’itsembabwoko; ibintu byiza byinshyi(amazu=kubohoza)bose bamuyoboke,kandi anafashye benshyi,bati dore uwo twari dutegereje! -Umutuku: Niyo yazana amahoro ate, azaba yaramennye amaraso y,inzirakarengane nyinshyi, zitagira kirengera;kandi azakomeza kumena andi menshi y,abera(nawe se murebe amaraso y,abatutsi bari mu Rwanda bitwa ngo impamvu batapfuye ni uko bakoranaga n,interahamwe;amaraso y,aba Perezida 2 BOSE hamwe n,abafashya babo,inzirakarengane za Byumba; Kigali;Nyakinama(grotte);Nyamutera-Gitarama;Kibeho-Kinigi;Giciye n;ahandi; ntavuze imirambo yanamye mu mashyamba ya Zaire(Tingi-tingi;Ubundu;Masisi; KISANGANI_Mbandaka(wendji);mu makambi n,ahandi henshi ntarondoye...);ukubitereho amaraso y,Intama z,Imana :Abasenyeri 4 BOSE; abapadiri iryaguye; ababikira, abapasitoro n;izindi ntama z,Imana z,ubwoko bwose; ariko ngo abazaniye amahoro!UMUKARA: Ngo niyo yakora ibyiza ate abeshya,isi ikamuyoboka;ikamuramya; azaba mubi kurusha abayobozi bose bamubanjirije(abategetsi bose baranze Urwanda)
- -Guhambwa kwiyo nyamaswa igicye kimwe:Anti-CHRIST akora yihishe inyuma y;abantu kuko akiboshwe(aha yihishya inyuma y;abitwa abategetsi b;abahutu nka Pasteur Bizimungu n;abandi bameze nkawe, akikorera ibyo ashyatse, bikitirirwa bo, kimwe n;amahanga yamufashije gusoza umugambi we wo kwanga amasezerano ya Arusha ku mugaragaro.KANDI WARI UGAMIJE AMAHORO nyakuri. -Ntiyakora kumugaragaro:anariyo mpamvu asenya amashyaka yose ashyira mu gaciro;agatera ubwoba za Eglises zose anariko afunga abayobozi bayo, akanafunga akirukana za "ONG"; akanyereza bamwe mu bavugisha ukuri nk,abacamanza dont les Nkubito, Cyiza;Alype n;amashirahamwe arengera ikiremwa-muntu yose agatotezwa; kugira ngo adashira ahagaragara ibibi bikorwa n;ubutegetsi Ibyo byose ngo bizakomeza kugeza igihe Yezu azamushirira ahagaragara, natikosora ngo ahe abana b,Urwanda amahoro, kuko abababaye aribenshyi cyane, kandi uburakari bw;Imana buri hafi kwigaragaza.
- Inyanja itukura: Azakora ibimuguye neza ngo arambe ku ngoma; ariko amaherezo azatabwa mu muliro; ariyo nyanja yaka umuliro ajye kuba hamwe n’umuhanuzi w’ikinyoma.
- Naho mu gitabo cya AMOSI;inzara avuga , si inzara y,ibiryo, si inzara y,ibinyobwa, ahubwo ni inyota n,inzara byo kumenya ukuri ku byabaye mu Rwanda, bikajya ahagaragara, enquetes zigenga zigakorwa, abateguye umugambi mubishya bakamenyekana, bakajya ku karubanda;bagakanirwa urubakwiye; kuko Yezu ubwe yivugiye ngo "ibiboshwe ku isi; no mu ijuru bizaba biboshywe"kandi ukuri kuri hafi kugaragara. Nti mumbaze ngo hasigaye igihe kingana iki; kuko Imana ifite ingenga-bihe yayo n’ukuntu iyibara. Icyo nzi ni uko ukuri kuzamenyekana, kandi abanyarwanda bagakizwa, bakoroherana; bakababarirana; ariko bazi neza amavu n; amavuko yibyateye amahano yabahekuye. Ngibyo ibisobanuro nahawe n’inararibonye, kandi ushyishoza; akanashira mu kuri. Igihe kirageze rero ngo abana b’Urwanda baruhuke imiborogo; bature kandi batuze; ariko baze bibuka kubishyimira Imana yo yaboherereje ubwo butumwa ibucishije ku bajya bayo. Imana ishimwe iteka ryose. Amen
Umusirikare Sgt Nsabagasani Dominic yahanuriye Kagame uburyo azicwa n’inshuti ye.
Byakuwe mukinyamakuru Inyenyerinews
Mu bimenyetso yamuhaye hasigaye 1 gusa
Mu kiganiro ikinyamakuru Inyenyerinews cyagiranye na Sgt Nsabagasani Dominic, yatubwiye ko Imana yamweretse ko ubutegetsi bwa Kagame bugeze mu gihe cyabwo cya nyuma, kandi yabimubwiye, ariko ntiyabiha agaciro, atubwira kandi ko nambere y’urupfu rwa Habyarimana yabimubwiye nawe ngo ntiyabyumva.
Abantu beshi bakunze kuvuga ko ubutegetsi bwa Kagame buri mu marembera, bavuga ko ari ubuhanuzi Imana ibahaye, ariko akeshi nta muntu wigeze ujya ahagaragara ngo atange amazina ye, avuge n’uko bizagenda mu ruhame. Ikinyamakuru Inyenyerinews cyegereye umunyarwanda wahoze ari umusirikare wa Habyarimana akaza no kuba umusirikare wa FPR atubwira uko Imana ngo yamweretse amarembera y’Ingoma ya Kagame, ndetse adusaba gutangaza ubuhanuzi bwe uko bwakabaye ntakintu nakimwe twibagiwe, kuko ari amagambo y’Imana, kandi ngo ikaba imutegeka kubitangaza mu banyarwanda.
Twamubajije niba kubitangaza bitamutera ikibazo cy’umutekano we, atubwira ko we ntakibazo afite kuko azi iby’Imana yamubwiye kandi ariyo yamutumye, bityo ngo kutabitangaza nibyo bibi kuri we kuruta kubitangaza.
Sgt Nsabagasani Dominic ni muntu ki?
Ni umunyarwanda wo mu bwoko bw’abatutsi, yavukiye mu cyahoze ari Gitarama, 1971, ahitwa Musambira, yatubwiye ko akimara kuvuka Mamawe yahise yitaba Imana nyuma y’ibyumweru bibiri, hashize ukwezi na Papa we aba arapfuye, ngo yarerewe kwa sekuru nawe waje kwicwa muri jenoside y’abatutsi muri 1994.
Mu 1992 yinjiye mugisirikare cya Habyarimana, arangije inyigisho za gisirikare yanjiye muri Batayo ya 71 yabaga Bugesera, Gako, nyuma ngo ajya Byumba, ahava yinjira muri Batayo ya Paracomando yabaga i Kanombe ngo icyo gihe yari afite ipeti rya Premier solda / R. Caporal. Yatubwiye ko ngo yinjiye igisirikare ari umukatorika ariko ngo yaje guhinduka aba umurokore.
Ahanurira Habyarimana.
Muri 1993 yarose inzozi zirimo iyerekwa, hanyuma yumva ijwi rimubwira ko ngo agomba kubibwira Habyarimana ko ingoma ye irangiye kandi bazica abantu beshi, ariko agira ubwoba bwo kubivuga kuko yacyekaga ko ari buhite yicwa, nyuma ngo ijwi rya komeje kumuhata, aza gushirika ubwoba ara bivuga, ahereye kubasirikare bose babanaga muri iyo Batayo ya Para commando. Nyuma ngo yaje kubibwira Majoro Ntabakunzi Aloyozi wari umukuru w’iyo Batayo ya para commondo yabagamo (ubu Maj. Ntabakunzi afungiye Arusha), ndetse amusaba ko abibwira Habyarimana kuko ngo Imana ariko yari yamutegetse.
Abo basirikare ngo ntibabyumvaga batangira kuvuga ko aribyo yatumwe na bene wabo kuko ngo yari umututsi, bimuviramo ingaruka zikomeye zo kwangwa n’abasirikare babanaga, ariko ngo Imana imubwira ko atazicwa. Nyuma ngo Maj Ntabakunzi yaje kubibwira Habyarimana, ngo ategekwa ko agomba kurindirwa mu kigo cya gisirikare i Kanombe ntasoheke.
Indege ya Habyarimana imaze guhanurwa, ngo yari mu kigo i Kanombe, naho bavuga ko ngo yari abiziranyeho nabene wabo baba tutsi, yajyanywe mu kigo cy’abasirikare barindaga Habyarima ( Camp GP) ku Kimihurura, ajyanywe kwicwa, ariko ngo Imana ikomeze kumuha isezerano ryo kuzabaho ntiyicwe.
Ajya kwicwa Inuma imuhagarara ku mutwe abasirikare bagira ubwoba.
Ku itariki ya 7 Gicurasi, 1994, abasirikare abahawe amabwiriza yo kujya kumwica, bamutwara hanze y’ikigo ahegereye ahantu ngo bita Murugando, bakigerayo abasirakare bari gushaka ahantu ho kumwicira bagihagaze ngo hamanuka Inuma ihagarara ku mutwe we abasirikare barwana no kuyirukana ariko iranga, barwana nayo nk’iminota 5 yanze bariruka bagira ubwoba. Babibwira abari babohereje bamusubiza mu kigo batangira kumugirara ikizere ko yatumwe n’Imana. Ariko bategeka ko atagomba kurenga icyo kigo cya Camp G P (Umutwe warindaga Habyarimana).
Yinjira mu gisirikare cya FPR.
Ku itariki ya 3 Kamena ngo hapanzwe kumwica bwa kabili, ariko ngo umwe mu basirikare babanaga, yamubwiye ko bapanze kongera kumwica, ndetse ngo amufasha gutoroka, yanyuze Kivugiza i Nyamirambo, yinjira ahari abasirikare ba FPR, asanga abari kuburinzi basinziriye bose, arabakangura afite imbunda yambaye n’imyenda ya gisirikare, umwe ngo ashaka kumurasa, ariko amubwira ko atari umwanzi ntiyabasha kumurasa. Yajyanywe kwa Lt Col Nzaramba ubu usigaye ari Maj Gen muri RDF, niwe wari ukuriye abo basirikare ba FPR bari bo muri Batayo ya 21 yari aho.
Avuga ko agezeyo yahise yerekwa n’Imana ko Kigali izaba ifashwe ku itariki 4 Nyakanga 1994 abibwira Nzaramba. Nyuma yo gufata Stade ya Nyamirambo, ikibuga cy’Indege i Kanombe, yajyanywe kuruhuka, amara umwaka wose ntacyo Imana imubwira.
Ahabwa ubuhanuzi kuri Kagame muri 1996 agatekwa nawe kubimubwira.
Nyuma ngo yaje kuryama nanone yerekwa ukuntu Kagame azapfa, kandi ategekwa kubivuga, ngo muri iryo yerekwa yeretswe. Ngo yabonye Kagame araswa n’imwe mu nshuti ze zimuri hafi, ariko atashoboye kumenya izina neza cyangwa kwerekwa isura. Nyuma ngo Imana yaje kumuha ibimenyetso, avuga ko ibyo byose yabyeretswe ari Gisenyi muri Batayo ya 31.
Bimwe mu bimenyetso yahawe bizagaragaza ko kwicwa kwa Kagame kuri hafi.
Kuko ubu butumwa yabuhawe ari 1996, harimo kujya Kongo kw’abasirikare no kuvayo gucyurwa kw’impunzi nyishi zari zarahunze u Rwanda ; intambara y’abacengenzi no kurangira kwayo ; Kagame aba perezida , no kwamamara kwe hirya nohino ku isi ; ifungurwa ry’abanyururu ; agahe k’amahoro ; gahunda zihindagurika za leta ; kumanurwa muntera kwa Kagame no kwangwa n’abanyarwanda n’amahanga ; gusubira Kongo kw’ingabo ; ngo ingabo zimaze gusubira Kongo Kagame azicwa, gusubiranamo kw’ingabo Kagame amaze gupfa ; kugaruka kw’ingabo zagiye muri Kongo zihuruye kubera ubwicanyi buzaba buri mu gihugu ; Kugotwa impande zose z’u Rwanda nabasirikare beshi ; kumeneka kw’ amaraso meshi y’abanyarwanda kuruta ayamenetse mbere muri 1994, kugaruka kwa k’Umwami Kigeli V Ndahindurwa ; gutahuka kw’abantu beshi bari hanze ; kuzaba Sgt Nsabagasani nyiribuhanuzi atakiba mu Rwanda.
Ubuhanuzi buhabwa Kagame.
Avuga ko akimara kubyerekwa muri 1996 yahise abibwira abasirikare bose babanaga muri Batayo ya 31 nk’uko yabibwiye abasirikare babanaga kwa Habyarimana. Amaze kubivuga kandi yabivugiye imbere y’abasirikare bari munama yari iyobowe na Gen Mubaraka. Ngo Gen Mubaraka yamubajije niba igihugu kizafatwa n’abacengezi kuko aribo barimo kurwanya igihugu, amubwira ko igihe kitaragera.
Avuga ko Mubaraka yaje kuhava asimburwa n’uwitwa Maj. Jacob Tumwine icyo gihe, ngo Imana yakomeje kumuhata ngo yandike avuga ubuhanuzi bwe kandi abubwire abayobozi bohejuru. Ku itariki ya 13 Gicurasi 1998 yandikiye Perezida Bizimungu amubwira ibyo yeretswe, ariko ibaruwa yamwandikiye yatwawe n’ushinzwe urwego rw’iperereza muri iyo Batayo ya 31 yabagamo, 2Lt Claude (ntabwo ngo yibuka irindi zina), arutwara muri G2, urwego rushinzwe iperereza muri Ministeri y’ingabo, ari naho banyujije ibaruwa y’ubuhamya yandikiwe perezida ihabwa Kagame wari visi perezida akaba na minisitiri w’ingabo icyo gihe.
Nyuma yaje gutumwaho n’uwitwa Capt Franco (nawe ngo irindi ntaryibuka) wakoraga muri G2, amubwira ko ubutumwa Visi perezida adahari (icyo gihe yari Kagame), ariko ubutumwa yabubinye, asabwa gusigara i Kigali ariko arabinginga ngo asubira aho yari mu gisirikare kuko yumvaga aribyo byamufasha.
Atangira guhigwa bashaka ko apfa.
Kubera ubwo butumwa butigeze bushimisha abo yabuhaye ngo hatangiye umugambi wo gushaka uburyo yakwicwa, maze hapangwa kumwohereza kurugamba ahantu habi kugirango apfiriyo, Sgt Nsabagasani avuga ko yaje koherezwa kurwana Kongo, Imana nanone yaje kumubwira ko agiye koherezwa ahantu habi ariko ntacyo azaba, ngo bari ahantu hitwa Mpfizi muri Kongo, yari ayobowe n’umusirikare witwa Maj Rutayomba Theogene, yaje koherezwa kurugamba ahantu habi, ajyana n’abasirikare 2 gusa kureba aho abasirikare barwana bari bari. Ariko ngo wari umugambi wo kumuroha ngo agwe aho, yakomeje kwizera ijwi ry’Imana ko iri bumurinde. Avuga ko Imana yakoze igitangaza ngo abagezeho yumvise ijwi rimubwira ngo narase isasu rimwe gusa, amaze kurirasa abasirikare bose bari ruka ngo barahunga bata imbunda nyishi cyane kuburyo abasirikare bandi baje kuza basanga azicaye iruhande wenyine n’abasirikare 2 bari kumwe kuko batari gushobora kuzikorera zose. Yaje gusubizwa mu Rwanda muri 2002 ariko asize ababwiye abasirikare ko bose bagiye gutaha kuko ariko Imana ngo yari yamweretse.
2003 Kagame yaje kumutuma ho intumwa amubaza niba azatsinda amatora, ariko ngo amusubiza ko atazayatsinda ahubwo azayiba, amaze kumusubiza gutyo ategeka ko bamukura mu gisirikare, yaje gukurwa mu gisirikare atabizi yumvise gusa bamusoma kuri lisiti y’abasirikare bagomba gusezererwa. Avuga ko amaze gusezererwa yasubiye iwabo i Musambira, ariko akomeza kuvuga ubutumwa, hirya no hino mu gihugu.
Uko Sgt Nsabagasani yavuye mu Rwanda.
Avuga ko mu kwezi ku Ukwakira 2009, yabwiwe n’ijwi ry’Imana ko agomba gushaka ibyangobwa kava mu gihugu, kuko ngo ibyo Imana yahanuye byenda gusohora, amaze gushaka ibyangobwa byose, we ngo ntabwo yaje yihishe kuko yategetswe ko agomba gusiga abibwiye abantu igitumye agenda kuko Imana igiye gusohoza ibyo yavuze. Yatangiye gusezera abantu ahereye ku baturanyi be, ndetse n’abayobozi ababwira ibizaba, asezera ngo amatorero ndetse n’iy’i Kigali, cyane irya ADEPR riri ku Kacyiro aho bakunze kwita Meridien, abibwira bakirisito bose ko agiye kugenda ariko ngo Imana yamutegetse ngo ibone gusohoza amasezerano yavuze ku Rwanda.
Ubuyobozi ba leta bwumvise ko asezeye yamutumye ho uwitwa Senateri Antoine Mugesera, amubwira ko nubwo agiye ariko atagomba gutwara abantu, kandi amusaba kudakomeza kuvuga ko igihugu kigiye gusubira mu bwicanyi kandi kizapfamo abantu beshi.
Ku itariki ya 8 Gashyantare 2010 niho ngo yahagurutse mu Rwanda Imana imubwiye ko ngo izagaruka kandi azaza azanye n’Impunzi nyishi zabaga hanze zose kuko igiye gusohoza imigambi yayo.
Yatubwiye kandi ko mu byo yeretswe byose igisigaye ari ugusubira Kongo kw’ingabo z’u Rwanda, kwicwa kwa Kagame n’abanyarwanda no kugaruka k’Umwami Kigeli V Ndahindurwa.
Iki kiganiro ikinyamakuru Inyenyerinews cyagiranye na Sgt Nsabagasani, twagitangaje uko cyakabaye, twirinze kugira icyo dukuramo cyangwa se twongeraho.
Basomyi bacu, n’ahanyu buri wose afite uko abyumva, n’uko abyemera !
Ifoto iriho niya nyirubuhanuzi Sgt Nsabagasani Dominic
Charles I.
Ubuhanuzi bwa MAJESHI Léon wabaye ingabo ya FPR Inkotanyi : Bwerekeranye n'irangira ry'ingoma ya Kagame Paul !
Abantu bakomeje kutwandikira ari benshi cyane basaba ko twabasubirizaho ubuhanuzi bw'Umuhanuzi Majeshi Léon kuko bamwe bashobora kuba batarashoboye kubusoma cyangwa ngo babubone. Ikinyamakuru Inyenyerinews cyaganiriye n'Umuhanuzi MAJESHI Léon, akigezaho ibyerekeye ubuhanuzi bwe, ari nabwo tugiye kubagezaho muri uyu mwanya. Ubwo buhanuzi buri mu bice bitatu, tukaba duhereye ku gice cya mbere, ubutaha tuzabagezaho ibice bibiri bisigaye. Tuzabagezaho ibyo uwo muhanuzi yavuze ku ivanwaho rya Pasteur BIZIMUNGU wahoze ari Prezida wa Republika, kujya ku butegetsi kwa Paul KAGAME, ivanwaho n'ihunga rya Petero Celestini RWIGEMA, ihunga rya Joseph SEBARENZI KABUYE, amatora ya FPR, ihunga rya General KAYUMBA na Col. Patric KAREGEYA, iyicwa rya Paul KAGAME, intambara izakurikiraho, itahuka ry'Umwami w'u Rwanda KIGELI V NDAHINDURWA, no kugaruka kw'Umwami YESU.
1. MAJESHI LEON NI MUNTU KI ?
Umuhanuzi MAJESHI Léon yavukiye muri Tanzania mu Ntara ya KAGERA akaba ariho yigiye amashuri ye abanza. Amashuri yisumbuye yayakomereje mu Rwanda, ndetse n'aya Kaminuza. Yabaye mu gisikari cya APR/FPR. Icyo gisirikari yacyinjiyemo muri 1992 aho yahise ashyirwa mu bantu bashinzwe kurinda abategetsi ariyo High Command ya RPF/ APR kugeza intambara irangiye; nyuma y'intambara yakomeje gukora umurimo we wa gisirikare muri Presidential Protect Unit PPU ariyo yaje kwitwa Republican Guard R/G abenshi bakunze kwita abajepe.
2. NO MURI GEREZA MAJESHI LEON YAHANURIRAGA ABANDI BANYURURU
Muri Gereza yo ku Mulindi, hari hafungiyemo abasirikari bagera ku 2.000, MAJESHI yatubwiye ko babaga bafashwe nabi, nta byo kurya, nta n'amazi yo kunywa yari ahari, usibye ikinogo cyahoze ari W.C. cyari inyuma ya Gereza, ari nacyo bajyaga gushakamo amazi yaretsemo. Icyo kinogo ariko nacyo cyaje gukama, uyu MAJESHI Léon niwe wari umuyobozi w’Itorero ry’aho muri Gereza; Yateguye amasengesho y’iminsi irindwi kugirango basenge Imana ibashe kubaha amazi yo kunywa, nibwo ku munsi wa gatanu saa sita na 45 Imana yakoze igitangaza amazi apfumuka mu kibambasi cy'inzu abafungwa bose baravoma batangira guhimbaza Imana yo mu Ijuru. Umuyobozi wa Gereza ntibyamushimishije, yashatse guhagarika ayo mazi yo mu rukuta, ariko Imana ihita itanga andi mazi hanze ya Gereza, aba ariyo bajya kuvoma. Barabaretse bakajya bajya kuvoma ayo mazi yo hanze kugirango hataba ikidendezi.
Icyo gitangaza kimaze kuba, bamwe barabyemeye abandi ntibabyemera; Hari umugabo w’umuyisilamu witwaga Sheh CYAKABARE wahise avuga ko atari Imana yatanze ayo mazi, maze atega n’Umuhanuzi MAJESHI, amubwira ko niba ari Imana yabahaye amazi, nyuma y’iminsi itatu azapfa, niba kandi atari yo nyuma y’iminsi itatu ntapfe, ko nawe azaba Umuyisilamu. Ku munsi wa kabiri, nk’uko MAJESHI yabitubwiye, uwo CYAKABARE yahise abyimba hagati y'urutugu n'ijosi. Amusaba ko amusengera undi arabyanga. Yajyanywe mu bitaro bya gisirikari i Kanombe, ku munsiwa gatatu yitaba Imana
3. GUHIRIMA KW’INGOMA YA PEREZIDA PASTEUR BIZIMUNGU
MAJESHI yahanuye kandi ikurwa ku butegetsi rya Pasteur BIZIMUNGU: “Imana yanyeretse igiti kinini cyane gifite amashami atatu, ishami ry’ibumoso ryari rito ugereranyije n’ishami ry’iburyo hanyuma hagasigara ishami ryo hagati rirerire cyane, maze mbona haje umuntu atemye ya mashami yombi uko ari abiri hasigara ishami ryo hagati “Daniel 4:1. Ubwo Imana yambwiye ko ishami ry’ibumoso ari Ministiri w’Intebe Peter Celestini RWIGEMA ugiye gukurwa ku butegetsi agahita ahunga igihugu, naho ishami ry’iburyo akaba yari Perezida Pasteur BIZIMUNGU ugiye gukurwa ku mwanya wa Perezida agahita ajyanwa mu nzu y’imbohe akazakurwamo ntacyo ashobora kwimarira, hakazasigara uwahoze ari Vice-Perezida akaba ari nawe uzaba Perezida kandi akazahura n'ibibazo byinshi cyane kuruta iby'abaperezida bandi bamubanjirije. Azaba afite ibyo yifuza byose ariko n'ubwo aziringira amagare n’amafarashi ifeza n'izahabu ntacyo bizamumarira; Imama yavuze ko izamwanga ndetse n'abana b'abantu nabo bakamwanga”
MAJESHI yahanuriye kandi SEBARENZI KABUYE wari Prezida w'Inteko ishinga amategeko: ”Imana yantumye kuri SEBARENZI KABUYE ngo mubwire ko nategura kumwanya ariho bagiye kumwica. Nagiye aho yakoreraga ntamuteguje, aranyakira mu Biro bye, mubwira ubutumwa bw'Imana arangije arapfukama ndamusengera, Nisubiriye mu byanjye, nyuma y'ukwezi kumwe yahise atoroka igihugu”
UKO INGOMA YA PEREZIDA KAGAME PAUL IZAHIRIMA:
Ibyo Imana yambwiye mu mwaka w’Ibihumbi 2000-2001: Nyuma yo kuvaho kwa perezida Pasteur Bizimungu uwari Vice-perezida yahise yima Ingoma,dore ibyo Uwiteka yanyeretse nabonye urumuri ruturutse mu ijuru rw'umuhondo maze rukwira igihugu cyose.Maze uwanyerekaga arambwira ati" uru rumuri ni idarapo rigiye gusimbura irya MRND kandi iryo darapo rizaba rigizwe n’Izuba,iryo zuba rizaba ikimenyetso cy’Umucyo ku gihugu cy’Urwanda".Uwiteka arambwira ati dore nyuma yiryo darapo rigiye gusimbura irya MRND hazakurikiraho guhunga kwa abadayimoni bakoranaga na leta ya perezida Habyarimana.Aba badayimoni yabakuye mu gihugu cya kongo abahawe na perezida Mobutu kandi n’Ubundi niho bazasubira kandi icyo gihe igice kimwe cya Goma kizashya icyo kizakubere ikimenyetso kibyo nkubwiye".
Irongera irambwira iti" dore mu gihugu cyanyu hagiye kubaho ubusambanyi bwinshi cyane kandi butagira umubare kandi dore n’Abakozi banjye bankorera nabo bagiye kwivanga muri politiki ya FPR ,nyuma y’Ibyo hazakurikiraho kugura intwaro zikomeye cyane kandi izo ntwaro zizica abaziguze kuko ntawundi uzatera igihugu cyanyu ahubwo mwebwe ubwanyu muzacikamo ibice binne (4) kandi ni mwebwe ubwanyu muziyanga mu gahindukamo abanzi b’igihugu cyanyu".Uwiteka Imana arambwira ati" dore umukuru w’Igihugu cyanyu akoze uburiganya agiye ku ngoma nyamara igihe cyari kitaragera akaba ariyo mpamvu ibyo yibwira ko azageraho ntabwo azabigereho kuko uko iminsi izajya yicuma niko ibibazo bizarushaho kwiyongeraé.
Imana yongera kumbwira aya magambo ngo "dore umukuru w’Igihugu ariwe nyakubahwa perezida Paul Kagame yavushije amaraso y’Abantu benshi cyane none dore amaraso ararira, niyompamvu ndakajwe cyane no guhorera abatagira kivurira".Imana irambwira iti" dore General Kayumba Nyamwasa azahunga igihugu ndetse namara guhunga James Kabarebe azahita aba Ministiri w’ingabo icyo gihe guhora kwanjye kuzaba kwegereje kuko abakoze ibyaha bose naho bahunga bakajya mu mahanga umuvumo w’ibyo bakoze uzabasangayo kandi icyo gihe mu gihugu cyanyu muzaba muririmba amahoro ariko ntamahoro muzaba mufite ndi Uwiteka ubivuze,gusa icyafasha nkagirira imbabazi igihugu cyanyu ni uko mwashyiraho umunsi wo kunshima ko nabahaye igihugu abandi nabo nkaba narabarinze bityo mu gashyiraho umunsi umwe ndetse uwo munsi mwese mu kawuhuriraho mu kajya kuri stade amahoro mu kihana ibyaha mwakoze hagati y’Abahutu n’Abatutsi niho nzabona kubabarira".Iirambwira iti" ujyende urebe pastor Rene Masasu mujyane kwa perezida wa repubulika mu mu bwire ko jyewe Uwiteka ariko mvuze.Ni mutabigenza gutyo igihugu cyanyu sinzakibabarira".
Ubwo Imana ikimara kumbwira ayo magambo nahise mfata imodoka igana iKigali kuko icyo gihe nabaga ku Gisenyi; ndaza njya kureba Masasu musanga kunzu ya KABUGA niho Restauration church yari ifite ibiro by’Ubuyobozi bukuru bwa represantation mu bwira ibyo Imana yambwiye byose nawe ansubiza ko nawe Imana yabimubwiye duhana Gahunda ko tuzajya kureba perezida ariko icyo gihe ntiyacyubahirije maze Imana irambwira ngo" Masasu nimureke ngo kuko ari indyarya".Ubwo nashatse perezida, bakajya bamunyima bigeraho ndananirwa mbivaho.
Mu itora ry’ibihumbi 2003 kuwa 25/08 Imana yarambwiye iti" ntujye gutora kuko perezida aziba amajwi ntampamvu yo kwiyanduza, maze uwiteka Imana irambwira iti" ahubwo jya kuri round point urebe amagambo yanditse ku kibaho ndakubwira amagambo akurikira" ndazamuka icyo gihe nari ntuye mu kiyovu cyo hepfo ngeze kuri round point Imana irambwira iti" ubonye iki?" nti "mbonye amagambo yanditse ku kibaho: Kagame Inkingi y’Amahoro, Kagame inkingi ya Demokarasi,Kagame inkingi y’Umutekano".
Maze Imana irambaza iti" ni iki cy’Ukuri muri biriya byose usomye?" nti nta nakimwe Uwiteka Imana irambwira iti" rero umukuru w’Igihugu cyanyu nzamuzamura amere nk’igiti kingaza marumbo Isi yose izamwubaha azagera ahantu hose,azabona abantu bose bakomeye nzamuha ubutunzi ku buryo abamubanjirije n’abazamuheruka ntawuzanganya nawe ariko nzamumanura nk’Umurwa w’Ibaburooni,kandi ubwami bwe nzabusenya nta n'umwe wabubayemo uzongera kwibukwa ukundi!".
Maze Imana irambwira iti" n'Ubwo bizagenda gutyo nta mahoro azabiboneramo ndetse nta n’Umunezero azigera agira kuko yiringiye Imana z’Abanyamahanga niyo mpamvu nzamuha ibintu byose kugirango mwereke ko ndi Imana ifuha.Kandi dore mbere yuko intambara iba mu gihugu cyawe dore ibimenyetso bizabaho mbere yuko iba:
-Icya mbere umuhanda ugana CHUK umunsi bawukoze uzamenye ko ibyo nakubwiye bigiye gusohora.
-Icya kabiri umunsi wabonye abavunjayi birukanywe mu mihanda uzamenye ko ibyo na kubwiye bigiye gusohora.
-Icya gatatu umunsi wabonye ahakorera karitasi hasenywe hakubakwa etage uzamenye ko ibyo na kubwiye byegereje.
-Ikimenyetso cya kane n’Ubona isoko rya nyarugenge risenywe uzamenye ko ibyo nakubwiye byegereje.
-Icya gatanu n’ubona gare isenywe uzamenye ko ibyo na kubwiye byegereje.
-Icya gatandatu n’ubona inzu ya Rubangura ivuguruwe uzamenye ko ibyo na kubwiye byegereje.
-Icya karindwi n’Ubona iposita isenywe uzamenye ko ibyo na kubwiye byegereje".
irambwira ngo" Bank National du Rwanda ngo izabona ishyano kuko uzaba directeur nyuma y'Intambara azaba yararangije amashuri atandatu y’isumbuye".
Nagiye kuri BNR mbibwira umugabo witwa Vedaste utuye i Gikondo akaba directeur wa echange mubwira ibyo Imana yambwiye arambaza ati" ikimenyetso n'ikihe? nti umunsi wabonye General Kayumba Nyamwasa na col Patrick Karegeya bahunze igihugu uzamenye ko igihe kibyo Imana yavuze kiri hafi.
-Ikimenyetso cya munani Imana irambwira iti" umunsi wabonye gacaca zitangiye uzamenye ko ibyo na kubwiye biri hafi gusohora".
-Ikimenyetso cya cyenda umunsi wabonye ikiyovu cyo hepfo bagishenye uzamenye ko ibyo nakubwiye bigiye gusohora.
-Ikimenyetso cya cumi umunsi wabonye Kagugu bayishenye hakurya ya kacyiru uzamenye ko ibyo na kubwiye bigiye gusohora.
-Ikimenyetso cya cumi na kimwe n’Ubona hadutse umupadiri ukora ibitangaza n’Ibimenyetso uzamenye ko ibyo nakubwiye biri hafi gusohora.
-Ikimenyetso cya cumi na kabiri umunsi wabonye amayero( Euros) atangiye gukora mu gihugu cyanyu uzamenye ko ibyo navuze biri hafi.
-Icya cumi na gatatu n’ubona inzara itangiye mu gihugu cyanyu uzamenye ko biri bugufi cyane.
-Ikimenyetso cya cumi na kane Imana yantumye kuri perezida wa repubulika Paul Kagame kuwa 25/09/2005 icyo gihe nigaga kuri KIST maze ndamwandikira mubwira ko nabishaka yazaza nkamuha ubutumwa bwe Imana yampaye,urwandiko ararubona maze atuma ba maneko be bari bayobowe na CPT Aloys Mpenzi bansanga kuri KIST uwo munsi hari kuwa gatandatu saa ine n'igice maze basanga mfite isomo mbasaba kuntegereza nkarangiza isomo kuko twarangizaga saa sita ndetse banambwira ko batasubirayo batanjyanye ngo kuko bari bamaze igihe banshaka ngo akaba yabanje kubakubita mbere yuko baza kundeba.
Ubwo narangije amasomo tujya murugo bari bafite imodoka ya double cabine y’Umweru tujya ku Kivugiza aho nari ntuye, njya mu gitabo cyanjye nandikagamo ubuhanuzi nkuramo page cumi n'ebyiri (12) , turajyenda ba maneko be barazimuha ambwira ko nankenera tuzavugana nkamusobanurira ibyo atasobanukiwe muri ubwo buhanuzi.
Ubwo bahise bankatana banjyana mu GP kujya kumfunga maze Imana irambwira iti" humura witinya nabateje kutumvikana ntacyo uri bube kandi barakurekura". Mbona bakoze inama yihiturwa bananirwa kumvikana nkuko Imana yavuze baraza banshyira mu modoka bansubiza mu rugo ku kivugiza bajyenda bambwira ko bari bagiye kumfunga ngo kuko ubuhanuzi bwanjye bwari burimo ko Umwami w’Urwanda KIGELI V Ndahindurwa azataha akima ingoma.Bakomeje kungenzura cyane basanga ibyo bantekerezagaho ntabirimo bansaba ko nabemerera bakampa akazi ndabahakanira kuko akazi ko kuneka ntagashobora kandi Imana itabinyemerera.
Bongera kumpamagara bansaba kongera kubandikira ubwo buhanuzi bitwaje ko ubwo na bahaye mbere computer babubitsemo yapfuye,ubwo nafashe computer mbandikira ibyo nibuka ariko mbamenyesha ko General Nyamwasa na hunga kazaba kabaye.
Ikindi kimenyetso cya cumi nagatanu Imana yambwiye ko Pasteur Antoine Rutayisire umunsi yabaye Pasteur ibyo Imana yavuze bizaba bigiye gusohora.
Ubwo nafashe urugendo njya kubwira Rutayisire ko azaba Pasteur arambwira ati koko birashoboka ko byabaho nubwo njya mvuga ko ntazaba Pasteur ati ubwo Imana yaba impaye promotion mu mwuka ariko mu mubiri nkaba demoted kuko amafaranga mpembwa muri AEER ntashobora kuyahembwa ndi pasteur.
Taliki ya 10/10/ 2008 Imana yarambwiye, turimo dusenga iti imika Umwami w’Urwanda kuko niwe uzasimbura paul Kagame irambwira iti ngiye gusenya imfatiro z'isi zose ibyo abantu biringiraga mbikureho, imbwira ko igiye guteza ikibazo mu bukungu bw'Isi ubwo na bwiye abo twarimo dusengana nti Imana imbwiye ko twimika Umwami w’Urwanda KIGELI V Ndahindurwa kandi ko ubukungu bugiye kugwa mw'Isi yose ba byumvise bose bagira ubwoba bwinshi ahubwo bananirwa gusenga ubwo nahise n'Imika Umwami w’uRwanda nkuraho KAGAME PAUL maze Imana imbwira amagambo akurikira.
Irambwira iti "dore mu bihe bizaza mu gihugu cyanyu hazaba intambara ikomeye cyane ku buryo umuntu umwe azajya kugura buji mu kayanza mu gihugu cy’Uburundi undi ajye kugura buji i Goma mu gihugu cya kongo avuye ikigali",irambwira iti" icyo gihe hazarokoka abantu bacye cyane kuko hazapfa abantu benshi cyane ngereranyije ni hagati ya miliyoni enye 4,000,000 na miliyoni zirindwi 7,000,000 z'Abanyarwanda irambwira iti icyo gihe igihugu kizabamo abanyamahanga, kandi hazabaho amahoro menshi cyane kuko isi yose izaza gushaka amahoro mu gihugu cyanyu, irambwira iti Umwami w’urwanda KIGELI V Ndahindurwa nzamushyira kungoma niko uwiteka avuga kandi icyo gihe azanshima kandi azanyubaha kuko atazagenza nkuko basekuru bagenjeje. Maze Imana inyereka Perezida Paul Kagame akurwa kungoma yicwa n’Abantu batanu harimo umwe w’inshuti yiringiraga yinshwe yambaye ishati ifite amabara havanzemo amabara y’umweru.
Yayikuweho kuwa 14/12/2009 niho mu ijuru bakoze inama bemeza ko KIGELI V Ndahindurwa ariwe uzasimbura Paul Kagame agasubizwa Ingoma yahoranye. mbona indege nyinshi cyane zuzuye mukirere cy’uRwanda muri iyo ntambara mbona Ingabo ziturutse mu burengerazuba y’Igihugu zirwana intambara ikomeye cyane ariko ntizafata igihugu,mbona izindi ziturutse mu bice bya CYANGUGU ziganjamo ingabo ngufi nazo ntizafata igihugu,maze mbona izindi ziturutse iburasirazuba bw’Igihugu ziganjemo abasore barebare ariko bari bake cyane kandi umupaka bambukiyeho nta burinzi bwari buhari kuko abari baharinze ntibari bashyigikiye ingoma ya FPR.
Ariko barasaga ibiti n’Amabuye mbona baraje bafashe igihugu,maze mbona Umwami KIGELI Ndahindurwa ageze k’Ubutaka bw’Urwanda arunamye arabusomye maze igihugu agikuraho umuvumo cyari gifite amazi ahita adudubiza aturuka mu misozi y’Igihugu kuburyo umuntu warutunze inka imwe yaramutungaga we n’Umuryango we wose.
Amaze kwima Ingoma mbona intara ya KARAGWE mbona igarujwe k’Urwanda maze intara zose z’Urwanda zigaruzwa n’Umwami Kigeli V ndahindurwa, kandi ataha mu Rwanda yatahanye ubwami n’Umwami uzamusimbura amaze gutanga ku ngoma ye.
Imana yambwiye n’Amazina yuzamusimbura ku ngoma amaze gutanga ariko sinshobora kuyavuga kuko igihe kitaragera kugeza igihe cyategetswe. Maze mbona Umwami w’uRwanda yimika abandi bami bagomba kumukorera maze mbona nyuma yo kwimika abo bami mbona aratanze maze asimburwa n’Umusore ukiri muto kandi uwo musore azaba yarize cyane ariko ku ngoma ye azahura n’intambara z'abazungu azahura n'intambara ya ndetse niya Anti-christu.
Nyuma yaho hazamuka imbaraga z’Umwuka wera mu Rwanda hazakorwa ibitangaza bikomeye isi yose igire ishyari ndetse bitere ishyari ubwoko bwa Israel,kuburyo umwuka wera azakwira isi yose ndetse agakiza kazahita gasubira muri Israel kuburyo abazaba batarakijijwe bizabagora kuzabona ijambo ry’Imana.
NB:Abafite amasezerano bose basezeranyijwe n'Imana bakaba baririnze kwiyanduza n’iby'iy'isi nibo bazakorera Imana icyo gihe,Abazungu bazifuza kuba inshuti z’Abanyarwanda ariko kubera umubabaro bazaba baraciyemo cyangwa bazaba bafite ntabwo bazabitaho kuko icyo gihe ubutunzi Imana yahishe FPR icyo gihe Imana izabugaragaza kandi abantu bazakira cyane ariko kuko buri muryango uzaba warapfushije ubwo butunzi ntabwo buzabashimisha,ariko hazagaragara kugwa cyane kuko ntacyo bazitaho ndetse no gusenga Imana bazaba batagisenga kuko ntacyo bazifuza byose bizaba bihari.muri ayo mahoro Umwami yesu niho azazira,kandi hazapfa aba Pasteur benshi cyane k'uburyo nta w'uzongera gukinisha ijambo ry’Imana.
Ndr: Abifuza gusoma ubuhanuzi bwa SGT.NSABAGASANI Dominiko babusanga aha:
- Igice cya mbere:
http://www.veritasinfo.fr/article-a-umuvumorngo-abahakana-ubuhanuzi-bwa-stg-nsabagasani-barikururi-72518540.html
- Igice cya Kabiri:
http://www.veritasinfo.fr/article-ubuhanuzi-nyuma-ya-magayane-sgt-nsabagasani-dominic-yeretswe-ko-kagame-azicwa-n-inshuti-ye-70631275.html


text:
Mu gitondo cyo kuri uyu wa Mbere tariki 7 Ugushyingo 2016, nibwo imbaga yakoraniye mu rugo rwe isezera kuri Makuza. Ku isaha ya saa sita z’amanywa umuhango wo kumusezeraho wakomereje mu Kiliziya Gatolika, Paruwasi yitiriwe Umwamikazi w’amahoro ‘Regina Pacis’ i Remera.
Ni igitambo cya Misa cyaririmbwe na Chorale de Kigali, cyitabirwa n’abantu babarirwa mu bihumbi barimo n’abayobozi bakuru b’igihugu nka Minisitiri w’Intebe, Anastase Murekezi; Perezida w’Inteko Ishinga Amategeko umutwe wa Sena, Bernard Makuza; uw’umutwe w’Abadepite, Donatille Mukabalisa; Lt.Gen. Karenzi Karake; Minisitiri w’Umutungo Kamere, Vincent Biruta n’abandi.
Mu nyigisho yatanzwe na Musenyeri wa Diyosezi ya Butare, Philippe Rukamba, yagarutse ku bikorwa by’intagereranywa byaranze Makuza Bertin, birimo ubunyangamugayo, gukora cyane no gukunda igihugu.
Yagize ati “Makuza yabaye urugero rwo gukunda abantu akabikomora ku babyeyi be bari bafite ubupfura n’ubukirisitu. Yaranzwe no kugira umutima mwiza, kwakira abantu no kubafasha uko ashoboye. Yakunze igihugu, arangwa n’ineza, urugwiro no kwicisha bugufi.”
Yakomeje avuga ko ubwihangane n’ubwenge bwinshi bwaranze Makuza bwagiriye umumaro benshi n’igihugu muri rusange.
Umunyemari Rusirare Jacques wabanye cyane na Makuza mu bikorwa byinshi byiganjemo iby’ishoramari, yavuze ko we kimwe n’abandi banyemari babanye neza akabagira inama, akababera umuhuza, akabagira inama yatumye biteza imbere mu buryo butandukanye.
“Yari umuntu ugira urukundo, inyangamugayo, intwari kandi mu bihe bikomeye akagira inama zikomeye z’ingirakamaro.”
Atanga urugero rw’uburyo ibitekerezo byiza bya Makuza byahuje abanyemari bagashinga sosiyete y’ubwishingizi COGEAR yaje kubyara banki ikomeye cyane ya Cogebanque.
Umuyobozi w’Urugaga rw’Abikorera mu Rwanda, PSF, Benjamin Gasamagera, yavuze ibigwi bya Makuza Bertin wagize uruhare runini mu gishinga uru rugaga, yemeza ko kumubura ari icyuho gikomeye cyane ku muryango we no ku bashoramari b’u Rwanda.
Yagize ati “Makuza ari muri bake batugiraga inama bakadufasha kubera ubunararibonye n’ubwitange yari afite. Ni umwe mu banyarwanda batinyutse gushinga uruganda muri nyinshi z’abanyamahanga zari zihari. Yabaye imbarutso ya Made in Rwanda, kandi aba intangarugero mu kwishyira hamwe.”
Umwe mu bana be Makuza Robert, yagarutse kumurage abasigiye nk’umubyeyi.
Yagize ati “Data adusigiye umurage wo gukunda umuryango, yakundaga umuryango we, yari umubyeyi witangira umuryango, twe twabonaga binarenze, yarebaga buri kantu kose kabereye umuryango. Nkatwe dufite abana, niwe muntu wa mbere wamenyaga ko umwana wacu arwaye, akakubaza buri kanya ati ‘ko utajyana umwana kwa muganga’. Uyu murage wo gukunda umuryango arawudusigiye.”
‘Adusigiye umurage wo gukunda abantu. Abantu benshi batugezeho baratwihanganisha, ni urugero rw’uko yabanye neza.’
‘Undi murage ukomeye ni ugukunda umurimo. Yakundaga gukora adakorera amafaranga ahubwo ari uko bimurimo. Kuri we umuntu udakora ntacyo aba ari cyo. Yangaga ubunebwe bidasubirwaho.’
‘Adusigiye umurage wo gukunda igihugu. Uru Rwanda yarubayemo mu bice bibiri, urumurushya, rumuvuna, kubera politiki y’icyo gihe ariko yararukundaga kuko gushora imari icyo gihe akarwita Rwanda Foam’ ni uko yarukundaga.Yabaye no mu Rwanda rumukunda. Yabyukaga kare aharanira kuruteza imbere.’
Makuza Bertin yavutse kuwa 9 Kanama 1948 i Kibeho muri Nyaruguru, apfa kuwa 2 Ugushyingo 2016. Uyu musaza w’umunyemari yashiriyemo umwuka mu bitaro byitiriwe Umwami Faisal ku Kacyiru ahagana mu ma saa sita z’ijoro. Asize abana 12 barimo imfubyi za Jenoside yareze n’abuzukuru 25.
Yari umwe mu banyemari bazwi cyane mu Rwanda kubw’ibikorwa by’ubucuruzi bitandukanye yakoraga birimo uruganda Rwanda Foam rumaze imyaka 30 rukora matola. Azwi kandi cyane kubw’inyubako M Peace Plaza iherereye mu Mujyi wa Kigali rwagati yuzuye itwaye akayabo kangana na miliyoni 40 z’amadolari ya Amerika.


text:
Inama ya 27 y’Umuryango w’Afurika Yunze Ubumwe (AU) yateraniye i Kigali kuva tariki ya 10-18 Nyakanga 2016. Umwe mu mwanzuro wari witezwe na benshi ni ibyari kuva mu matora y’uzasimbura Dlamini Zuma nk’umuyobozi wa AU.
Abakandida batatu bari bitabiriye amatora nta numwe wabonye 2/3 nk’uko biteganywa n’ingingo AU igenderaho bityo arasubikwa. Hemejwe kandi ko hafungurwa kongera gutanga kandidatire.
Mu myaka itanu ishize, Umuryango w’Afurika Yunze Ubumwe washyizeho ingingo eshanu ngenderwaho ku muntu uzayobora uwo muryango; izo akaba ari uburambe, kumenya kuyobora, ibyagezweho n’uwifuza kuyobora, icyerekezo gihamye ndetse no kugira uburyo bwiza ukoramo ibintu. Ariko muri ibyo ibyose, Afurika ntikeneye umuntu wujuje izo ngingo gusa ikeneye umuntu wayifasha kuvugurura ndetse no gushyira mu bikorwa imyanzuro iba yafashwe.
Uzatsindira uyu mwanya yaba umugabo cyangwa umugore azayobora AU mu gihe cy’imyaka ine cyangwa umunani igihe yaba yitwaye neza akongerwa manda, azaba ashinzwe gushyira mu bikorwa gahunda ya 2063 ndetse no gushyira mu bikorwa imigambi ya AU harimo cyane cyane guhuza no gushyira mu bikorwa ishami rya AU rishinzwe amahoro n’umutekano, ishami rishinzwe imiyoborere ndetse no kwishakamo umutungo.
Ni umurimo utoroshye usaba icyerekezo cy’ubuyobozi ndetse no kugira imiyoborere myiza. Nta bwo ari umwanya wo guhagararira igihugu cyawe gusa ahubwo ni umuntu wakora ibikorwa by’indashyikirwa akabera intangarugero abaturage b’Afurika yose.
Ibi birakenewe, cyane cyane ko AU irenze kuba umuryango uhuza ibihugu gusa; twibukiranye ko waturutse ku muryango wa “Panafricanism” wari ukuriwe na ba Kwane Nkrumah, Patrice Lumumba, Julius Nyerere n’abandi aho waturutse mu baturage batandukanye b’Afurika ubwabo. Bikaba ari isomo rikomeye ko AU igomba kuva mu baturage aho kugira ngo ituruke hejuru (mu nama) iza mu baturage.
AU ntabwo ari umuryango uhuje ibihugu gusa, ugomba kugaragaza ubumwe, ndetse ikaba ihuriro ry’ibisubizo ku baturage ba Afurika bakeneye ubumwe, kwihesha agaciro no kwigobotora ibihugu bikomeye biyivugiramo. Umuntu ukenewe agomba gushyira mu bikorwa izo ngingo.
Mu guhitamo uzayobora AU, abaturage bagomba kubigiramo uruhare, aho ashobora kubazwa imbonankubone cyangwa se binyuze mu ikoranabuhanga. Kuri ubu icyibazwa cyane iyo haje umukandida, ni agace aturukamo, kurusha ubushobozi afite. Ni nkaho twishyize mu mitwe ko ubuyobozi bugomba gusimburana binyuze mu turere tugize Afurika.
Umuyobozi wa AU uzatorwa agomba kuba igisubizo cy’ibibazo by’ingutu Afurika ihura na byo, cyane cyane guhosha amakimbirane hagati mu gihugu, kohereza ingabo zibungabunga umutekano, kwihutisha gahunda yo guhuza ibihugu ndetse no kubahiriza amahame ya demokarasi.
Agomba kuba kandi ari umuntu wakemura ibibazo bituruka hanze y’Afurika, aho agomba guharanira ko ijwi ry’Afurika naryo ryakumvwa. Akaba yakemura ibibazo bihuza ibihugu by’abarabu ndetse na bimwe mu bihugu by’umugabane w’u Burayi aho batumvikana ku mbibi z’ibihugu mu Nyanja ya Mediterane ndetse no mu Nyanja itukurura. Impaka zo kuba Afurika yagira umwanya uhoraho mu kanama gashinzwe amahoro ku isi zirakomeje; umuntu uzatorwa akaba agomba gukomeza urwo rugamba.
Kuba AU yariyemeje guhindura imikorere yayo ndetse ikagabanya inkunga yahabwaga, bivuga ko ikeneye umuyobozi udasanzwe utuma koko imikorere idasanzwe yigaragaza igera ku myanzuro ifatika. Ntidukeneye guhindura izina nk’uko byagenze ubwo OAU yahindukaga AU nyamara imikorere ntihinduke.
Kuba Perezida Kagame yarahawe inshingano zo kuvugurura imikorere ya AU, ni ibyo kwishimira kuko kuba u Rwanda rwarateye imbere ni imiyoborere myiza aho Abanyarwanda bibera ibisubizo binyuze mu kubyishakamo.
Abanyafurika na bo ni bo bazishakamo ibisubizo kandi bari ku rwego u Rwanda rutari ruriho mu myaka 22 ishize. Bityo gahunda ya 2063 yo kubaka Afurika ikomeye yihagije ikazagerwaho nta nkomyi.
Hashize igihe gito zimwe muri za sosiyete zifite imodoka zitwara abagenzi mu Mujyi wa Kigali zishyizeho gahunda yo gutwara abantu hakoreshejwe amakarita. Ayo ma karita iyo witegereje, usanga (...)
Igihugu cya Gambia ntabwo gikunze kuvugwa cyane kubera ubukene bwacyo ariko cyaje kuvugwa mu mwaka ushize kubera indwara ya ebola yakijahaje n’udushya twa Perezida wacyo, Yahya Jammeh, turimo ko (...)
Uburyo Donald Trump, ubu watorewe kuyobora igihugu cy’igihangange cya Amerika, yiyamamaje narinzi ko adashaka kuzatorwa. Rimwe ati aha nzahubaka igikuta, ati nikundira Putin, nzirukana aba (...)
Hashize igihe gito zimwe muri za sosiyete zifite imodoka zitwara abagenzi mu mugi wa Kigali zishyizeho gahunda yo gutwara abantu hakoreshejwe amakarita. Ayo ma karita iyo witegereje, usanga (...)
Ikibazo cy’uburenganzira bwa muntu ntigikunze kuvugwaho rumwe usanga mu bihugu bimwe abaturage batazi neza uburenganzira bwabo kimwe n’uburenganzira bw’ibanze baba bakeneye, ibi bibatera kwihutira (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Gisagara: Imihigo y’ingo igira uruhare mu iterambere ry’akarere
Ubuyobo bw’akarere ka Gisagara buremeza ko imihigo y’ingo ifasha mu iterambere, atari mu ngo gusa ahubwo ari mu karere, ndetse n’igihugu cyose muri rusange.
Imihigo y’urugo ni uburyo abagize umuryango biha gahunda y’ibikorwa bagamije kuzageraho mu gihe runaka, ikaba ifasha ifasha abagize umuryango gushyira umuhati mu bikorwa bahigiye gukora bityo iterambere rikihuta.
Nk’uko Nyiramubyeyi Beata utuye mu murenge wa Muganza abivuga, ngo iyo imihigo itabaho ngo amenye ko hari ibyo agomba kwiyemeza kandi akabigeraho, ntiyari kuzigera atera imbere.
Nyiramubyeyi avuga ko ibyo yoyemeje mu ntangiriro z’uyu mwaka w’imihigo 2014-2015 turi hafigusoza, byose yabigezeho. kuri we ngo asanga ari igikorwa gikomeye kuko kuba yariyemeje korora inka akaba yarabigezeho ni umutsindo.
Ati “Iyo ntagira ibyo niyemeza sinari no kubikorera, ariko ubu niyemeje ibintu bitandukanye none mbona binzamura, iyi gahunda izakomezeâ€
Ubuyobozi bw’akarere ka Gisagara bwo buvuga ko iyi mihigo y’ingo itarangirira mu ngo gusa kuko ari nayo ituma igihugu cyose kizamuka.
Innocent Mvukiyehe umunyamabanga nshingwabikorwa w’akarere ka Gisagara avuga ko imihigo y’ingo ariyo akarere gakesha kuzamuka kuko gahunda zose zitangirira mu ngo, bikazamuka ku rwego rw’umudugudu, akagari, umurenge n’akarere, uturere twazamuka n’igihugu kigatera imbere.
Ati “Ibikorwa binini byose biba byahereye ku bito, n’iterambere ry’akarere rihera mu ngo, abantu bakiyemeza gukora umurimo wabo ukazamura abandi, akarere kagatera imbere n’igihugu kigatera imbereâ€
Kuri uru ruhare rw’imihigo y’umuryango mu iterambere, Mvukiyehe atanga urugero kuri gahunda yo guhuza ubutaka, akavuga ko ntaho akarere kagira hegitari 100 cyangwa 500, ko ubutaka buba mu baturage, ari nabo biyemeza kubuhuza bakanabuhinga maze hakaboneka umusaruro utubutse.
Buri ntangiriro y’umwaka w’imihigo, kimwe n’uko abayobozi batandukanye bahiga, abaturage b’akarere ka Gisagara nabo bagira amakaye bandikamo imihigo yabo biteguye guhigura uwo mwaka, bakayisinyira imbere y’umukuru w’umudugudu.
Ubuyobozi bw’akarere bwemeza ko buri gihe abaturage imihigo yabo bayihigura ku kigereranyo kiri hejuru ya 80%.


text:
Umubwiriza 7:1
"Kuvugwa neza kuruta amavuta atamye y’igiciro cyinshi, kandi umunsi wo gupfamo uruta umunsi wo kuvukamo".
Ngitekereza kuri iki cyanditswe nize ibikurikira :
1. Kuvugwa neza, izina ryiza bidasaza. Biraruta kure ubutunzi. Abo twakuze twumva bakize bafite ubukire ntabwo aribo bakibufite. Nyamara abo twasanze bavugwa neza na n’ubu byarakomeje. Urugero: Isi yose iracyavuga Martin Luther King Jr.; ibikorwa bya Mama Teresa w’i Calcutta biracyavuga; ubutumwa bwatanzwe n’abantu nka Moody, Billy Graham n’abandi benshi buracyavugwa,...
2. Kuvuga ibyiza by’abantu bagihari ni byiza kuruta kubavuga batagihari. Bibiliya iduha ingero nziza z’abantu bavuzwe bagihari. Incuro ninshi Pawulo agaruka ku mazina y’abantu bamugiriye neza. Hari n’ibice bya Bibiliya bivuga ku buhamya dutangirwa n’abantu (Esther 10:3 "Kuko uwo Muyuda Moridekayi yari uwa kabiri ku Mwami Ahasuwerusi, kandi yari akomeye mu Bayuda agashimwa na bene se uko bangana (...). 1Timoteyo 3:7 "Kandi akwiriye gushimwa neza n’abo hanze.....".
3. Ibyo dushima abantu ni ibyo twe tubaziho. Ibirenze ibyo bizwi n’Imana.
4. Rimwe na rimwe ibyo abantu bamwe bashimira umuntu nibyo abandi bamunenga. Urugero: uwo bamwe bashima ko atarya umunwa, avuga ukuri; abanga ukuri n’icyo bamuziza.
5. Abantu mubana ni batagushima, uzibaze cyane niba Imana yo ifite aho ihera igushima.
6. Ntugakorere gushimwa n’abantu GUSA ariko ntuzirengagize gushimisha abantu bakubona.
Igitekerezo cyo kuvuga ibyiza by’umuntu buri wese agikomereze kubo azi. Ni umukoro mwiza, n’umwitozo mwiza.
Umunsi mwiza kuri mwese!
Dr Fidèle MASENGO, Umushumba Foursquare Church Kimironko masengof@yahoo.fr


text:
Gishamvu: Abakuru b’imidugudu bagaragaje ubudashyikirwa bahawe ishimo
Guverineri aha impano y’ishimwe umwe mubayobozi b’imidugudu Abakuru b’imidugudu bane bitwaye neza kurusha bagenzi babo bahuje umurimo, mu tugari tune tugize Umurenge wa Gishamvu, bahawe impano More...
Ngororero: Inama njyanama yashimye uburyo akarere kesheje imihigo
Perezida w’inama njyanama (hagati) ngo ntazaraga ibibazo uzamusimbura Abagize inama njyanama y’akarere ka Ngororero bavuga ko bishimiye ndetse batewe ishema n’uburyo akarere kabo kesheje imihigo More...
Rutsiro: Abayobozi Bashashe inzobe bemerera abadepite kwesa imihigo.
Abayobozi b’akarere n’abimirenge mu karere ka Rutsiro bagaragaje imbogamizi zababuzaga kwesa imihigo bemerera abadepite kuzaza mu myanya 5 uyu mwaka. Babitangaje  kuwa 25 Nzeli 2015 ubwo itsinda More...
Gicumbi – Ba Gitifu b’imirenge bahize abandi bashyikirijwe ibihembo
Imirenge yahize indi mu kwesa imihigo mu karere ka Gicumbi yahawe ibikombe by’ishimwe kuko yakoze neza mu mihigo ya 2014-2015. Ibi bikombe babishyikirijwe n’ubuyobozi bw’akarere tariki ya 21/9/2015 More...
Nyaruguru: Barasabwa guha agaciro gahunda za leta
Abayobozi bo mu nzego z’ibanze mu karere ka Nyaruguru barasabwa gaha agaciro no gushyira mu bikorwa gahunda za . Ibi byagarutsweho n’umuyobozi w’intara y’Amajyepfo Munyantwari Alphonse More...
Kirehe: Umurenge wa Musaza niwo wa mbere mu mihigo
Abenshi mu baturage b’umurenge wa Musaza baganiye na Kigalitoday bavuga uko bakiriye iyo ntsinzi. Mu mihigo 2014/2015 mu karere ka Kirehe abaturage b’umurenge wa Musaza barishimira umwanya wa mbere More...
Ngororero: Ba mudugudu 13 bahawe ibihembo by’indashyikirwa
Abakuru b’imidugudu 13 mu mirenge 13 igize akarere ka Ngororero bahawe amagare nk’ibihembo by’indashyikirwa mu kwesa imihigo ya 2014-2015. Kuwa 04 Nzeli 2015, mu muhango wo kwishimira umwanya More...
Ngororero : Ngo igenamigambi ridateguwe neza ngo niryo rituma bimwe mu bikorwa bitagera ku ntego
Ahantu nyaburanga ku mukore wa rwabugiri naho haradindiye Bamwe mu baturage bo mu karere ka Ngororero bavuga ko kuba hari ibikorwa cyane cyane ibikorwaremezo byubakwa n’akarere bigatwara akayabo ariko ntibigere More...
Rutsiro: Umukozi utazesa imihigo bizamugiraho ingaruka-Umuyobozi w’akarere wungirije.
Mu karere ka Rutsiro hari gusuzumwa imihigo mu mirenge yose kugirango bayihutishe kuko uturere twose twitegura kuyimurikira umukuru w’igihugu mu mezi 4 ari imbere ariko ingamba zafashwe ni uko umukozi utazesa More...
Nyamasheke: Njyanama irasaba gukoresha imbaraga zikomeye mu mezi 2
Njyanama y’akarere ka Nyamasheke irasaba ko akazi gasigaye mu kwesa imihigo kakwihutishwa kugira ngo ibikorwa byahizwe bizabashe kurangira mu gihe hasigaye amezi asaga abiri kugira ngo umwaka w’ingengo More...


text:
Umugisha abantu badashaka (Matayo 5:4) – Dr. Ray Pritchard
“Hahirwa abashavura kuko ari bo bazahozwa” Matayo 5:4.
Uyu ni umwe mu mirongo idasanzwe muri Bibiliya. Ni amagambo ajimije kandi abumbye ubundi busobanuro.
Yesu yaravuze ati “Hahirwa abashavura kuko ari bo bazahozwa”. Hahirwa abashavura! Aya magambo adasanzwe ashatse kuvuga iki? Abashavura ni ba nde? Kuki bashavura? Bazahozwa bate?
Uburyo abantu bashavura
Abenshi muri twe baribuka Jim Elliot, umumisiyoneri wapfuye ahorwa Yesu akagwa mu gihugu cya Ecuador muri Mutarama 1956 yishwe n’abo bitaga Auca Indians (ubu bitwa The Waoranis).
Iyi nkuru yavuzweho cyane mu binyamakuru, film, no mu Bakristo batandukanye. Umufasha we Elisabeth yanditse ibitabo byinshi bivuga kuri iyi nkuru, harimo n’icyamenyekanye cyane yise Through Gates Splendor. Jim Elliot yakundaga kuvuga aya magambo ngo “Gutanga icyo adashobora kugumana, kugira ngo wakire icyo adashobora gutakaza si ubupfu.”
Ibyabaye kuri Jim Elliot byagize unumaro munini mu ivugabutumwa, bituma aba umumisiyoneri wamenyekanye cyane mu kinyejana cya 20. Icyo abantu benshi batazi ni uko hari mukuru we wagiye kuba umumisiyoneri mu gihugu cya Peru mu mwaka w’1949. Ku myaka 69 ari mu murimo, Bert Elliot yari amaze gushinga amatorero 150. Yapfiriye mu mujyi wa Trujillo, Peru ku wa 17 Gashyantare 2012 afite imyaka 87.
Mu kiganiro yagiranye na Randy Alcorn mu wa 2006, Bertyaguze ati “Jyewe na Jim twakoreye Imana, ariko mu buryo butandukanye. Yari igishashi kinini kugenda mu kirere.” Bert Elliot yari mu rugo ubwo murumuna we na bagenzi be 4 bicwaga. Bert n’umufasha we bagize ingingimira bibaza niba bazasubira ku murimo w’ubumisiyoneri.
Bert yaribajije ati “Kuki Imana itatwitaho? Kuki dutanga ubuzima bwacu ngo tuyikorere, nyamara yo ntiturinde?” Ariko igisubizo yahawe cyabaye inking y’ubuzima bwe bwose: “Mu rupfu ni ho tubonera ubugingo buhoraho!” “Kugundira ubugingo bwacu si cyo kiduhesha ubugingo, ahubwo kubuhara!”
Nyuma y’amezi make amaze guhabwa icyo gisubizo ni bwo Bert n’umufasha we Colleen basubiye mu mashyamba ye Peru muri misiyo. Randy Alcorn yasobanuye Bert Elliot nk’ “inyenyeri nto ibyuka nijoro, ikanyura inzira imwe mu kirere ku bw’icyubahiro cy’Imana!”
Jim Elliot yari igishashi kinini kugenda mu kirere.
Bert Elliot yari inyenyeri nto ibyuka nijoro.
Ubwo ni nde wakoze umurimo ukomeye?
Kuki umwe yapfuye akiri muto ariko undi agapfa ku myaka 87?
Imana iba ifite impamvu zayo, ariko ntizitumenysha!
N’ubwo twamara umwanya ungana iki twibaza kuri iki kibazo, nta gisubizo twabona kuko “ibihishwe bimenywa n’Umwami wacu Imana”.
Imana ifite impamvu zayo, ariko ntitegetswe kuzidusobanurira. “Ibihishwe” bigaragaza imigambi y’Imana ikomeye tutabasha gusobanukirwa. Ni ubuhe busobanuro bwakumvikana ku kuba umuntu umwe apfa undi akabaho?
Umurimo w’ijuru mu kuduhoza
Guhunga ikigeragezo si byiza, kuko Bibiliya itwereka ko Imana iduhumuriza. Bibiliya itubwira amagambo menshi y’ingenzi tugomba kwibuka.
1. Imana ubwayo iba hafi y’abashavura.
“Uwiteka aba hafi y’abafite imitima imenetse, kandi akiza abafite imitima ishenjaguwe” Zaburi 34:18.
Iri ni isezerano ritubwira ko Imana iba mu ruhande rwacu mu buryo budasanzwe iyo turi mu mibabaro.
2. Imana itunyuza mu mibabaro kugira ngo tuyegere.
“Nashatse Uwiteka aransubiza, ankiza ubwoba nari mfite bwose” Zaburi 34:4.
Imibabaro itwegereza Imana kurusha ikindi kintu cyose. Byashoboka ko wigeze wumva umugani uvuga ngo “Ntuzigera umenya niba Yesu ari We wenyine yukeneye, keretse numara kumenya ko ari We wenyine ufite. Kandi niba Yesu ari We wenyine ufite, uzamenya ko Yesu ari We wenyine ukeneye.”
3. Mu bihe bikomeye ni bwo dukura kuruta mu bihe byiza.
Mu Baroma 5:1-2 hagaragaza uburyo Imana ikoresha kuri ngo yongere kuyubaha muri twe. Pawulo yaravuze ati “Twishimira no mu makuba yacu.” (v. 3). Ibi bishobora kugaragara nk’ukwibeshya, ariko si ko biri. Pawulo ntatugira inama yo kwishimira imibabaro nk’aho dukunda kubabara. Ibyo ndetse ntibyaba ari Ubukristo. Ntavuga ngo “Twishima kubera amakuba yacu,” ahubwo aravuga ati “Twishimira no mu makuba yacu.”
Mu bihe bikomeye na ho abantu b’Imana nanasha kwishima, kuko Imana iba irimo gukora umurimo muri bo. Amagambo akurikiraho abisobanura neza ati “Kuko tuzi yuko amakuba atera kwihangana, kandi kwihangana kugatera kwihanganira ibitugerageza, uko kunesha kugatera ibyiringiro. Bene ibyo byiringiro ntibikoza isoni…”
4. Ibitugerageza bidutera gukomeza abandi.
2 Abakorinto 1:4 hatubwira uko Imana iduhumuriza kugira ngo natwe duhumurize abandi. “Iduhumuriza mu makuba yacu yose, kugira ngo natwe tubone uko duhumuriza abari mu makuba yose, tubahumurisha ihumure twahawe n’Imana.”
Gukomera kw’Imana
Ibi bitwigisha iki mu miterere y’Imana?
1. Kuko Imana ikora ibyo ishaka twebwe ntidukore ibyo dushaka, ibibazo byinshi dufite ntibizasubizwa tukiri muri ubu buzima.
Abantu bamwe ntibashaka kubaho muri ubu buryo, ahubwo bagerageza kwisobanurira iby’imibabaro n’urupfu. Ibyo bisobanurira akenshi ntibiba ari iby’ukuri, ndetse akenshi birabababaza kuruta uko bibafasha. Ndamutse mpamagawe kwa muganga, sinshobora kwibaza ibi bibazo kuko biba bindenze. Icyiza ni ukuvuga bike ndetse ugaceceke kuruta kugerageza gusobanura inzira z’Imana zikomeye kuzimenya.
2. Kuko Imana ari nziza, tuzi yuko ifite ku mutima ibyifuzo byacu.
“Kandi tuzi yuko ku bakunda Imana byose bifataniriza hamwe kubazanira ibyiza” Abaroma 8:28. Numenya neza yuko Imana ari nziza, bizagufasha kwihanganira ibibabaza abandi. Ushobora kugumana ibibazo udafitiye ibisubizo, upfa kumenya yuko Imana ari nziza. Ariko niba ushidikanya yuko Imana ari nziza, uzaba Umukristo uhora arakaye cyangwa ube umuhakanyi mu ibanga.
3. Kuko Imana ari umukozi w’umuhanga, nta kintu cy’imfabusa kitubaho mu buzima bwacu.
Abaroma 8:29 hatubwira ko Imana yadutoranirije kera gushushanywa n’ubwiza bwayo. “Kuko abo yamenye kera yabatoranirije kera gushushanywa n’ishusho y’Umwana wayo, kugira ngo abe imfura muri bene Se benshi.” Imana ikoresha inyundo n’imibabaro yacu, kugira ngo iduhindure nka Yesu Kristo Umwana wayo.
4. Kuko Imana ari urukundo, ntizagusiga mu mibabaro yawe.
Dore isezerano rya kabiri ry’abahiriwe: “Hahirwa abashavura, kuko ari bo bazahozwa” Matayo 5:4. Imana izakuzaho! Ushobora kutabyumva cyangwa ngo ubyizere, ariko uko ni ukuri kuko yabisezeranye. Iyo biza kuba ngombwa, nari kurondora ubuhamya bwisnhi bugaragaza ko Imana ihoza abashavuye.
Ariko si ngombwa. Icyo nzi ni uko Imana izakuzaho. Yakujeho mu myaka ikabakaba 2000 ishize, ubwo yoherezaga Umwana wayo mu isi. Ibyo yashoboraga kutabikora, ariko yabikoreye yuko igukunda. N’ibindi rero izabikora. Yatanze Umwana wayo w’ikinege ku bushake bwayo ngo adupfire. Ntiyamutumye gusa, ahubwo yaramwitegereje arinda apfa ku musaraba, ava amaraso.
Ntekereza ko ibi bitagushubije ibibazo byawe byose ariko bishubije ikibazo nyamukuru kubaza ngo: “Mbese Imana yita ku mibabaro yanjye?” Igisubizo ni “Yego!” Imana ikwitaho, kandi niba ushidikanya hanga amaso ku musaraba urahozwa!
Imana igukomeze!
Dr. Ray Pritchard


text:
Ibyo ubiba nibyo uzasarura.
Mu gitondo ujye ubiba imbuto zawe, kandi nimugoroba ntukaruhure ukuboko kwawe, kuko utazi ikizera ari iki cyangwa kiriya, cyangwa yuko byombi bizahwanya kuba byiza. ( umubwiriza 11:6).
Umuhinzi ahingana umwete, akabibana umwete, bitewe n’ ubwoko bw’imbuto akazuhira, akabagara n’ibindi, ibi byose abikora kugirango azasarure umusaruro ushyitse igihe ni kigera, kuko aba azi icyo yifuza kugeraho ntago acika intege.
Ijambo ry’Imana ritugereranya n’ababibyi bazasarura igihe nikigera,
Mu gitondo ni igihe tugifite imbaraga z’ubutoya naho ni mugoroba ni igihe dutangiye gusaza gukura cyangwa kugira intege nke z’umubiri.
Muvandimwe nshuti, mu gihe ubonye uburyo jya ukorana umwete, gusura abarwayi, gufasha imfubyi, gutabarana, gufasha abakene, kwitanga mubikorwa by’umurimo w’Imana byose ni umukoro wacu twe twamenye Imana, niyo mpamvu rigaruka riti “turabo Imana yaremye ituremeye imirimo nyiza ngo tuyigenderemo”. Tugomba rero gukora byiza buri gihe kandi tukabikora na urukundo, kuko nta rukundo nta n’ingororano.
Gukora gusa ntibihagije, ahubwo ijambo ry’Imana ryongeraho ho tugomba kubiba nyinshi ariko tutabibira mu mubiri, Pawulo yandikiye abagalatiya 6: 7-9: ati “Ntimuyobe, Imana ntinegurizwa izuru (Ntikinishwa), kuko ibyo umuntu abiba ari byo azasarura. Ubibira mu mubiri we azasaruramo kubora, ariko ubibira mu umwuka, muri uwo mwuka azasaruramo ubugingo buhoraho. Twe gucogorera gukora neza, kuko igihe nigisohora tuzasarura nitutagwa isari ( Nitudacogora) .
Dukore neza kandi byinshi, nyuma y’ubu buzima tuzagororerwa, (2 korinto 9:6) Pawulo yongeye kutubwira ati "ubiba nke azasarura bike, naho ubiba nyinshi azasarura byinshi.
Turusheho gukora neza kandi dukiranuka kuko dufite igihe gito mu isi, nyuma y’uko tuzapfa ariko dupfiriye mu mwami tuzaruhuka imihati (imvune z’imirimo yacu ) imirimo twakoze izaza iduherekeje ( ibyah 14:13 )
Murakoze yesu abahe umugisha. Ernest RUTAGUNGIRA


text:
Rev. Billy Graham ni we wegukanye umudali w’umuntu wasohoye Films zahinduye ubuzima bwa benshi!
Rev. Billy Graham n’umuryango we w’ivugabutumwa Billy Graham Evangelistic Association yagenewe igihembo HOPE MEDALLION kubera uruhare yagize ku isi yose mu kuyobora igikorwa cyo gukora film zahinduye ubuzima bwa benshi.
Iki gikorwa cyiswe “ubwitange bukomeye ku butumwa bwiza” (unswerving commitment to the gospel message), cyateguwe n’umuryango ushinzwe film za Yesu ‘The JESUS Film Project’. Kuri ubu rero ngo uyu mudali uzakirwa n’umukobwa wa Billy Graham, Gigi mu izina rya se kuri uyu wa Gatandatu mu mujyi wa Asheville, N.C.
Dr. Erick Schenkel, umuyobozi mukuru w’umuryango The JESUS Film Project yatangarije The Christian Post ati "Mr. Graham amaze igihe kirekire aha agaciro imbaraga ibitangazamakuru bitandukanye byagize ku bantu no ku muco, ari uburyo bw’itumanaho ndetse n’uburyo bwo guhindura imyumvire, cyangwa se mu magambo make guhindura imitima n’imitekerereze.”
Yakomeje agira ati “Iyo yakoreshaga microphone ngo arangurure ijwi
rye abwira abari muri stade, ryavunjaga ubwoko bwose bw’ibitangazamakuru byashoboraga gukoreshwa mu ivugabutumwa byaba ibyandika, amaradiyo, TV n’amafoto kuko byahitaga binyura kuri satellite na Internet bikagera ku isi yose."
Graham ni we watangije ivugabutumwa binyuze muri film, ubwo abantu bari bamaze kurambirwa n’amafoto. Yashyize ahagaragara film yise "Mr. Texas" mu w’1951, hashize umwaka 1 ashinga studio yise World Wide Pictures yakoreraga mu muryango w’ivugabutumwa Billy Graham Evangelistic Association. Uhereye ubwo, Graham yasohoye anakwirakwiza films zisaga 130 akoresheje WWP.
Film za Graham zahinduwe mu ndimi nyinshi, zirebwa n’abantu basaga miliyoni 250 ku isi yose. Ubushakashatsi bwagaragaje ko byibura abantu basaga miliyoni 2 babonye ibisubizo byabo by’umwuka muri films ze zerekaniwe muri stades, mu nsengero, muri salles, mu mashuri no mu ngo kuri za Tvs cyangwa videos.
M’ Ukwakira 1989, Graham yahawe igihembo cyiswe The 1,900th Hollywood Walk of Fame star.


text:
Imwe mu ntsinzi zikomeye zabayeho, ni igihe Abisiraheli bemeye gukora uko Imana yabayoboye batera i Yeriko. Icyo gihe inkuta z’uwo mujyi zararidutse. Kuwufata biraborohera. Kumwe bawuzengurutse incuro zirindwi; Bibiliya nayo igaragaza intambwe zirindwi kugira ngo umuntu ave mu kibazo.
Reba imbaraga z’Imana aho kubona ubunini bw’ikibazo
Uko urukuta rw’ibibazo rwaba rungana kose, menya neza ko ushobora kururitura igihe cyose wizeye ko uri kumwe n’Imana. Imana iruta cyane ikibazo cyose ushobora guhura nacyo. Ni yo mpamvu ukwiye kuyihanga amaso ikagutabara. Ntugahange amaso uburebure bw’urukuta.
Nuhanga amaso imbaraga z’Imana, cya kibazo uzasanga cyoroshye cyane. Erega irakuzi neza, ikwitayeho, irashaka kugufasha kandi irabishoboye. Niba ufite ikibazo, menya ko ari uburyo bwiza bwo kugaragaza ikigero cyawe cyo kwizera Imana. Kandi humura yiteguye kugufasha ukakivamo.
Jya wizera Imana nubwo wabona ari ubupfu
Hari igihe ubona imigambi Imana igufitiye idasanzwe ndetse itanashoboka. Nyamara ntibikwiye kuyifata uko ubyibwira mu myumvire yawe. Niba wiyemeje kwizera Imana, izere ko inashobora kukugeza ku cyo yagusezeranije uko byagenda kose.
Imigambi yayo kuri wowe ni inyungu zawe; hitamo kuyikurikira aho kwirwanirira. Saba Umwuka Wera agufashe kunesha ubwoba. Anakwereke urukundo rw’Imana gusa. Uko urushaho kubona urukundo rw’Imana, ni ko ubwoba bushira. Niba ufite isezerano ryayo, icyo ikubwiye cyose ujye uyisuza uti “Yego Mwami”, niyo waba ubona ari ubupfapfa. Bizagufasha gutsinda ingorane.
Reba Inyabutware kandi ukurikize inzira itunganye
Saba Mwuka Wera aguhishurire uko Imana iri gukora ngo ikemure ikibazo cyawe. Buri munsi rushaho kugendera mu nzira itunganye; kuko ari byo biguha imbaraga zo gutsinda ibikurwanya.
Reka Imana ibe iya mbere mu buzima bwawe, kandi uyisabe kugushoboza mu buzima bw’Umwuka nko gusenga, gusoma Bibiliya no guterana. Ubuzima bwawe burusheho gutungana, kandi ugire inzara n’inyota byo gusobanukirwa no kugendera mu mugambi w’Imana kuri wowe. Menya neza ko uri kumwe n’Imana.
Bana n’abandi bizerwa muhuje urugamba
Abandi bakristu bahuje ikibazo nawe bashobora kugutera imbaraga mu buryo bw’Umwuka. Bakwibutsa ukuri kwa Bibiliya. Murwanye icyaha, kandi murwanye icyatuma mutaba mu mwuka umwe nk’umubiri wa Kristu.
Komeza gutera intambwe ujya imbere
Buri munsi, tera intambwe yose Umwuka Wera akubwiye. Ntucike intege kubera ko wenda ubona bitihuta. Ahubwo ujye uhora wibuka ko igihe cy’Imana kidatinda: Saba Imana igushoboze kwihangana no kutarangara. Shikama, utere intambwe wizeye, nyuma y’ibyo uzisanga uririmba intsinzi.
Atura intsinzi(imigisha) ukurikije ubushake bw’Imana
Tegereza Imana iguhe ingororano zo kwizera no kumvira kwawe muri uru rugendo rwo gutsinda ingorane zawe. Iyo wumviye Imana mu tuntu duto, iguha n’ibyisumbuye, kugira ngo urusheho gukura mu buzima bw’Umwuka, ndetse no gutsinda ibikugarije.
Atura icyo wumva Imana igutungira urutoki: gishobora kuba icyo mu muryango wawe, gusaba imbabazi uwo wahemukiye, kubabarira uwaguhemukiye, kuva mu ideni, kubona akazi,….
Itegure igihe cy’umunezero
Tangira kwibaza isomo Imana ishaka ko wiga mu gihe rwa rukuta ruri kuriduka. Izere udashidikanya ko nyuma yo kuriduka, hagiye kubaho igihe cy’ibyishimo. Tahura ibimenyetso by’ikizere Imana yakweretse mu rugendo warimo. Nurangiza, utangire ushime Imana ku byo irimo kugukorera. Mu gihe ugishima, ikiba gisigaye ni igihe gusa, Imana ikaguha intsinzi isesuye!